text:
Ibyagufasha kugira umusatsi karemano muke ukubereye
Kugirango umusatsi wa naturel use neza ukenera kwitabwaho mu buryo bwihariye nkuko n’abafite n’imisatsi idefrije bahitaho . Gusa ntiwakoresha uburyo bumwe nkubwo ukoresha ku misatsi idefrije kuko imisatsi ya naturel igira umwihariko wayo.
Irinde kwiyogoshesha ukurikije iby’abandi : buri muntu wese agira ibimubereye. Jya uhitamo inyogosho ikubereye kandi umusatsi wose bawuringanize. Ku bashyiramo ibyo kuworoshya. Ni byiza kubanza gushyiramo izo produits mbere ukajya kwiyogoshesha nyuma bakawuringaniza neza.
Jya wiha igihe ugomba kugabaniriza imisatsi : kugirango imisatsi ya naturel migufi igire gahunda igomba guhora iringaniye ku buryo utabona isumbanye cyangwa se ngo umuntu asokoze hazemo imirongo. Bityo rero byaba byiza ugihe wiha igihe ntarengwa ugomba kuba wagabanije umusatsi kugirango uhore kuri gahunda imwe.
Ntugasigemo amavuta hatarumuka : hari abantu bibwirako gusiga amavuta mu musatsi utose aribwo woroha ugasokoreka ariko siko biri kuko iyo umusatsi wumutse neza ukawusiga nibwo usa nez kandi uagasokoreka neza.
Ryamana akantu mu mutwe kawufata : hari abazi ko udutambaro dufata imisatsi tugomba gukoreshwa n’abasuka cyangwa se abadefriza gusa nyamara ibyo biba ari ukwibeshya kuko n’umusatsi mugufi wa naturel iyo urajemo agatambaro birawufasha bugatuma amu gitondo usokoreka neza.
Irinde gushyiramo amaproduits wiboneye yose yo kuworoshya : hari amaproduits aba yaragenewe kudefriza imisatsi ikarambuka hari n’andi akoreshwa ku bantu bashaka koroshya gushya ariko icyaba kiza nuko mu gihe ushaka naturel nziza wakorsha amavuta gusa ukirinda gushyiramo amaproduits kuko bituma ucika ukamera nk’umusatsi udefrije urimo repousse nyinshi.
Gracieuse Uwadata
Ibitekerezo byanyu
-
-
-
murakoze kudufasha kukintu cyumusatsi ariko narimfite ikibazo nagirango mbabaze kugirango mumfashe, ari nkumwana muto wifuza guterekera umusatsi ariko akagira injwiri zigorana gusokoza
wamufasha ute ? utamushiriyemo ariyama produits yabana, ese umuntu yakoresha ayahe mavuta yaworosha ukajya ubasha gusokoreka ? umuntu mukuru we adakoresheje ama produit ariko yifuza naturel nyinshi yanafunga shinyo ariko akagira injwiri we se yabigenza ate ?
murakoze cyane !
-
soma iyi nkuru twakoze ibivugaho urabona umuntu wabigufashamo. http://agasaro.com/spip.php?article5278
-


c: text/html

text:
Abaturage bo mu karere ka Musanze, Umurenge wa Busogo, bifuza ko ishyaka riharanira demokarasi no kurengera ibidukikije –DGPR, niriramuka ritsinze amatora y’abadepite rikwiye kubakorera ubuvugizi bakubakirwa hoteli ikomoka ku bukerarugendo kandi Byangabo akaba ari umujyi wa Kabiri kuri Musanze.
Ibi abaturage baganiriye n’Ikinyamakuru Panorama, babigarutseho ku wa 31 Kanama 2018, ubwo Green Party yiyamamarizaga muri santeri y’ubucuruzi ya Byangabo, yagiye kubasaba amajwi kugira ngo bajye mu nteko ishinga amategeko muri iyi manda ya 2018-2023.
Sinzahera Amiel, ukomoka mu kagari ka Mudende avuga ko nk’abantu baturiye pariki y’ibirunga, santeri yabo ikwiriye gushyirwamo hoteli kuko hari byinshi yabazanira. Agira ati “haramutse hubatswe hoteli hari byinshi twakunguka. Abenshi babonamo akazi ko kubaka, abandi bazabonamo akazi yuzuye, abahinzi na bo bajya bagurishamo ibirayi n’imboga.”
Itangishaka Samuel, akora akazi ko guhereza abafundi, akaba n’umuhinzi. Avuga ko babonye hoteli yaba ari inyungu ikomoka ku kuba baturiye Pariki y’ibirunga kandi ba mukerarugendo bajya bahasiga amafaranga. Agira ati “nari mu cyiciro cya mbere ariko ubu ngeze mu cya gatatu. Kuba narashoboye kwiteza imbere, hano hageze hoteli nabona isoko ry’ibirayi ngatera imbere kurushaho.”
Deogratias Tuyishime, Umunyamabanga Mukuru ushinzwe itumanaho n’isakazamakuru muri DGPR, atangaza ko ishyaka ryabo niriramuka ribonye imyanya mu nteko ishinga amategeko bazakora ubuvugizi inyungu ikomoka ku bukerarugendo ikagaruka mu baturage izazamurwa ikagera kuri 40 ku ijana kugira ngo ibikorwa bivamo birusheho kwiyongera.
Agira ati “Tuzakora ubuvugizi ku buryo koko abo baturage bazabona inyungu zikomoka ku kuba baturiye pariki y’ibirunga harimo kubaka ibikorwaremezo birimo amashuri n’ibitaro. RDB hari ibyo ikora ariko bigashyirwa mu mirenge ya Kinigi na Shingiro, ariko ntibigere mu murenge wa Busogo kandi na wo uturiye pariki y’ibirunga.
Twifuza ko ibyo bikorwa na byo byagera mu murenge wa Busogo, n’iyo hoteli abaturage bifuza tukazakora ubuvugizi ikahubakwa. Twifuza kandi ko hashyirwa inganda zitunganya ibikomoka ku buhinzi birimo ingano n’ibirayi umusaruro wabo ukabazanira inyungu. Ikigega gitanga indishyi ku bangirizwa n’inyamaswa tuzakora ubuvugizi cyegerezwe abaturage nk’uko RDB yashyize ibiro mu karere. Icyo kigega hari byinshi gikora ariko cyegereye abaturage ntibakongera kuvunika bajya i Kigali gukurikiraa indishyi.”
Abaturage bose icyo bahuriraho ni uko abiyamamaza bose bakwiye kujya bazana ibisubizo by’ibibazo abaturage bafite bishingiye ku buhinzi kuko bakeneye ifumbire n’imbuto kandi bibonekera ku gihe, ariko kandi bakabona n’inyungu zikomoka ku kuba baturiye pariki y’ibirunga ikurura ba mukerarugendo batari bake.
Rene Anthere Rwanyange

robotstxt: allowed

filter: keep


text:
Umunsi mpuzamahanga w'abageze mu zabukuru wizihijwe hirya no hino mu mirenge igize akarere ka Kayonza ku nsanganyamatsiko igira iti: " Kwigira kwa buri wese, umusingi w'amasaziro meza". Ku rwego rw'akarere, ibirori byabereye mu murenge wa Rwinkwavu, akagari ka Gihinga.
Abitabiriye uyu munsi bose ndetse n'abageze mu za bukuru by'umwihariko, bakanguriwe kuzigamira ahazaza n'akamaro kabyo, basabwa kubitoza abakiri bato, kwibumbira hamwe (mu makoperative), mu rwego rwo guhuza imbaraga, kwita ku muco, isuku n'isukura.
Basabwe kandi kugira imihigo y'urugo kuko bituma bakorera ku ntego, bityo bikongera umuvuduko mu iterambere ry'umuryango ndetse n'uw'igihugu muri rusange. Basobanuriwe ko kwitabwaho ari uburenganzira bwabo, ndetse bamwe muribo baremerwa inka, ihene, matelas n'ibindi.
Ku itariki ya 14 Ukuboza 1990, nibwo Inteko Rusange y’Umuryango w’Abibumbye, mu myanzuro yayo no 45/106, yemeje itariki ya 1 Ukwakira nk’umunsi ngarukamwaka wahariwe abageze mu zabukuru wizihizwa ku isi yose, hanemezwa kandi amahame arebana n’abageze mu zabukuru. Gusa u Rwanda rwo rwagennye kuzajya ruwizihiza ku itariki ya 7 Ukwakira.
Impamvu y’ishyirwaho ry’uyu munsi ngarukamwaka ishingiye ku kuba LONI yari imaze kugaragaza impungenge z’uko abageze mu zabukuru mu bihugu byinshi bitandukanye batari bitaweho nk’uko bikwiye, uburenganzira bwabo butubahirizwa. U Rwanda nk’igihugu cyubahiriza uburenganzira bw’ikiremwa muntu n’abageze muzabukuru barimo, rwatangiye kwizihiza umunsi mpuzamahanga wahariwe abageze mu zabukuru mu mwaka wa 2000. U Rwanda rukaba ruri kwizihiza uyu munsi ku nshuro ya 18.


text:
Umugore, Umubyeyi, Nyina w’umuntu ni amagambo azwi amenyerewe mu mvugo ya buri munsi, kandi ku Isi yose no mu ndimi n’imico ya bose.
Mu gitabo gitagatifu mu madini hafi ya zose umugore cyangwa nyina w’umuntu ntawe bamugereranya na we. Abaswahili bagira bati “Nani kama mama?”
Mu bagatolika bemera cyane ko Yezu ari umwana w’Imana, atari umuntu ahubwo Imana Data wa twese Roho mutagatifu bagize ubutatu butagatifu.
Se wa Yezu ni Yozefu?
Oya! Yozefu yari umurinzi.
Mariya yari nyina wa Yezu?
Yego kandi oya!
Oya! Kuko umuntu ntiyabyara Imana ntibishoboka.
Yego! Kuko yaramutwite amezi icyenda nk’abandi bana aramubyara, aravuka, aramurera igihe gito, Yezu atangira akazi ke.
Mariya abagatolika bamwita Bikira Mariya, bivuze ko ntawundi cyangwa nta mugabo yari yarigeze, mu giswahili n icyo bivuga “Bikira” ni vierge cyangwa Virgin cyangwa isugi.
Muri iyi ngingo yanjye ndanshaka kwerekana no kureba icyo umubyeyi wakoze neza ashimirwa, kandi bigatuma yubahwa cyane atari mu bo yabyaye gusa ahubwo ari no muri rubanda.
Dore rero na we mbwira WOWE URABIBONA UTE?
Bikiramariya turamwubaha, tukanamushimira ko yatubyariye umukiza. Ariko hari n’abantu nabajije nti “Intwari, Ingenzi, cyangwa umutware bavahe?”
Ese buravukanwa? Buratozwa? Burigwa? Nsubiza wowe musomyi ukunda inkuru n’ikaramu yanjye, jyewe nk’umwana w’umutambyi, niba mu by’ijuru n’imyemerere dukunda Bikiramariya, tugakunda na Esiteri, ‘abagore’ bagiriye akamaro amoko yabo, ndumva abantu bazi indirimbo ivuga ngo:
Umugongo wahetse Kagame
Mawe karambe, mama we!
Umugongo wamuhetse uragahoraho!
Bagombye kurenza kuririmba bagatekereza icyo iyo ndirimbo ivuga bakabishyira mu bikorwa kuko umubyeyi wabyaye agaheka Paul Kagame akamurera, akamukorera ibyo umubyeyi akorera umwana, akamukundisha iwabo akamukumbuza aho yavuye atahazi, akamugira inama akarinda akura akajya mu buzima bwo gutabara igihugu cye n’abasekuru, none kikaba kigeze aho abakuru b’ibihugu bya Afurika yose n’abandi baperezida n’abami baza i Rwanda bagatangara, bakanezerwa, natwe tukishima, ni uko Uwiteka yadukoreye ibitangaza!
Nk’uko dushimira Bikiramariya kutubyarira Umucunguzi reka dushimire umubyeyi nyina wa Perezida Kagame Paul, tumushakire icyo tuzajya tumwibukiraho, dushake byaba umuhanda nk’uwa convention tuwite: “Avenue Mama Kagame” nk’uko muri za Nairobi haba Mama Ngina street n’abandi.
WOWE URABIBONA UTE?
Prof. Pacifique MALONGA
Umwanditsi.


text:
Amatorero n’amadini yashimiwe uruhare mu kwiyubaka k’u Rwanda
Yanditswe na MUGISHA BENIGNE
Ubworoherane n’ubumwe bw’amadini n’amatorero bwagize uruhare rukomeye mu kongera kubaka igihugu cy’u Rwanda nyuma ya Jenoside yakorewe Abatutsi mu 1994.
Ibi ni bimwe mu byagarutsweho na Minisitiri muri Perezidansi, Uwizeye Judith, ubwo yatangizaga ku mugaragaro Inama y’Inteko rusange nyafurika ya 3 y’Itorero ry’Abadivantisiti b’umunsi wa 7.
Yagize ati “Amatorero n’amadini yagize uruhare rukomeye mu kongera kwiyubaka kw’igihugu cyacu mu bwiyunge, kubaka Abanyarwanda mu buryo bwo koroherana. Amadini yafashije cyane mu rugendo rw’ubwiyunge bw’Abanyarwanda, no mu iterambere ry’igihugu.”
Ku bijyanye n’iterambere, Minisitiri Uwizeye avuga ko amadini ategerejweho kubaka Abanyarwanda bakaba abaturage beza bashimwa n’igihugu, gufatanya na Leta mu kubaka igihugu binyuze mu bikorwa by’iterambere mu bayoboke babo ari na bo baturage b’igihugu.
Ati “Umunyedini mwiza aba n’umuturage mwiza, Abanyamadini nibigisha abayoboke babo kubahana, kubana neza no kwiteza imbere, bazavamo abaturage beza bakunda kandi bakorera igihugu cyabo.”
Minisitiri Uwizeye avuga kandi ko muri Afurika abarenga 90% bafite imyemerere itandukanye ishingiye ku madini, ngo iyo bashyize hamwe bashaka amahoro n’ubworoherane ni ikimenyetso kiza mu baturage kuko bituma na bo ubwabo babana neza.
Avuga ko amadini n’amatorero yo mu Rwanda agira urubuga ahuriramo bityo akimakaza ubumwe n’ubworoherane.
Ati “Mu Rwanda amadini abanye neza, nta kibazo na kimwe ateza igihugu ahubwo agifasha gukomeza kwiyubaka no kubaka Abanyarwanda mu buryo bunyuranye.”
Dr Blasious M. Ruguri, Umuyobozi w’Itorero ry’Abadivantisiti b’umunsi wa 7 muri Afurika, yishimiye ko inama nk’iyi yabereye mu Rwanda mu ngoro nziza ya Convention Center, avuga ko u Rwanda ruhabwa amahirwe yo kwakira inama nk’izi ku bw’umutekano rufite, ubwisanzure ruha amatorero, uburyo rwakira abashyitsi n’ibindi, akaba asanga ari igihugu kiza gitanga ubwisanzure kuri bose.
Ati “Ngereranyije u Rwanda n’ibindi bihugu nka Somaliya nkoreramo, navuga ko u Rwanda ari igihugu gitanga ubwisanzure ku bantu bose ndetse n’amatorero, byari ngombwa rero ko iyi nama ibera muri Afurika kandi mu Rwanda.”
Avuga ko uruhare rw’ubumwe bw’amadini muri Afurika rwafashije kugabanya intambara za hato na hato, ndetse Abanyafurika bakaba bagenda babona ko ari bamwe, kandi ko bakwiye no gushyira hamwe mu kubaka umugabane wabo, amadini akabigiramo uruhare.
Dr. Prof. Byiringiro Hesron, Umuyobozi mukuru w’Itorero ry’Abadivantisiti mu Rwanda, yagarutse ku bumwe bw’amatorero n’amadini, avuga ko n’ubwo atandukanye ariko ahuriza ku ntego imwe ari yo yo kwigisha abaturage iby’ijuru.
Ati “Igihe amatorero n’amadini ashyize hamwe, nta kabuza ko yagera ku ntego yahamagariwe nko gutegura abakandida b’ijuru.”
Amadini afite umukoro wo kongera kubaka umuntu akongera akagarura ishusho Imana yamuremanye, agasanga umugambi w’itorero ryose ari uwo ng’uwo.
Ati “Itorero rigomba kubakwa n’urukundo, ubworoherane, kwihanganirana no kubahana, bizatuma abayoboke b’ayo madini bavamo abaturage beza, bityo bagafatanya mu kubaka igihugu cyabo.”
Bishop Rucyahana John wo mu Itorero ry’Abangilikani akaba na Perezida wa Komisiyo y’ubumwe n’ubwiyunge, yagarutse ku mibereho y’amadini mbere ya Jenoside yakorewe Abatutsi, kuko imibanire ngiro y’amadini ntiyari myiza ahubwo wasangaga badahuza neza.
Ati “Amadini afite uruhare rukomeye mu kubaka u Rwanda, kururinda, no kuruteza imbere, bagafatanya kurinda Abanyarwanda mu buryo bw’imyumvire, bakava mu mitekerereze ibatandukanya.”
Sheih Hitimana Salim, Mufti w’u Rwanda, avuga ko ubumwe n’ubworoherane ari ibisanzwe mu idini ya Isilamu, ngo ni itegeko ry’intumwa y’Imana Muhamadi, agasanga rero kuba n’andi madini yahuriza kuri iyo ntego n’ikerekezo kimwe byafasha mu mibanire no mu mikorere yayo n’abayoboke bayo.
Avuga ko ihame ry’ubworoherane mu madini rizatuma amadini akorera hamwe kandi agahurira ku kintu kimwe nko kwemera Imana.
Ati “Nubwo amadini n’amatorero afite amahame, imyemerere n’imigenzo binyuranye, ariko ubumwe hagati yayo burashoboka, ibyo kandi bifasha kubaka abaturage, na bo bunze ubumwe kandi bafite ikerekezo kimwe cyo kubana neza no gufatanya.”
Avuga ko ibintu byose bidakorerwa umunsi umwe ngo bishoboke, ahubwo ngo birasaba ko abantu bakomeza kuganira ku bumwe n’ubworoherane bw’amadini, aho asanga ari intambwe yatewe mu Rwanda ko amatorero n’amadini yicarana ku meza amwe akaganirira hamwe.
Inama y’Inteko rusange nyafurika y’Abadivantisiti b’umunsi wa 7 yahuje abantu 500, barimo 350 baturuka mu bihugu by’Afurika n’ahandi ku Isi n’abandi 150 baturuka mu Rwanda.
Insanganyamatsiko y’iyi nama iragira iti “Umudendezo w’idini, ikizere cyo kubaka Afurika yuje ubworoherane n’amahoro.”


text:
Bambino Super City imenyerewe mu kugira ubusitani bwiza bwizihirwa n’abantu b’ingeri zose cyane mu kwidagadura ikomeje gushishikariza abana kugura amatike azabafasha kwitabira amarushanwa y’imikino itandukanye nko koga, kubyina, kuririmba, gusoma, gutyaza ubwenge, gushushanya n’ibindi.
Itike imwe igura amafaranga ibihumbi bibiri (2000 Frw) kuyigura bihesha umwana kuzagaragaza impano ze muri ayo marushanwa no kuba muri bamwe bazatorwamo Miss na Mister Bambino.
Kugira ngo Bambino irusheho kunezeza abana mu bihe by’iminsi mikuru, uzagura itike yo kujya mu mikino ya Bambino azabasha kuba mu banyamahirwe bazatombora ibintu bitandukanye nk’amagare, imipira yo gukina, ibikoresho by’ishuri n’ibindi.
Abana bazatoranywa ni abafite guhera ku myaka itatu kugeza kuri 15 kuko usanga aribo baba bamaze gusobanukirwa haba mu mikino ndetse n’izindi mpano zibarimo.
Umuyobozi wa Bambino Super City, Mukamusoni Slyvie, yagize ati “Twashatse gukora icyo kintu cyo gutoranya Miss na Mister kugira ngo abana bige gutinyuka hakiri kare be kugira kwitinya kuko hazatorwa uzaba wasubije neza ndetse ko ari n’uburyo bwo kubashimisha biruseho.”
Ku bijyanye no gutombora ibihembo yavuze ko bizaba ku munsi wa Noheli n’Ubunani nk’uburyo bwo kunezeza abana bazaba baguze amatike yo kwidagadura.
Ati “Twateguye impano zitandukanye ku bana bazagura amatike yo kwidagadura ku munsi wa Noheli no ku Bunani. Twabahaye amahirwe ko uzaba yaguze tike yo kwidagadura uwo munsi azabasha gutombora ibihembo bishimishije."
Abana baziyandikisha kwitabira amarushanwa bazamenyeshwa igihe rizatangirira binyuze mu bitangazamakuru birimo IGIHE, Radiyo Rwanda no kuri televiziyo mbere y’uko umwaka w’amashuri utangira.
Mukamusoni yavuze ko uretse kuba hari uburyo bwiza bufasha abana kwicunda, banazanye n’ifarasi n’ingamiya ku buryo abato n’abakuze bashobora kuzigendaho bakishimisha.
Bambino Super City iherereye hafi ya Centre ya Kabuga, ahantu hari ubusitani bwiza kandi hatuje. Abayigannye barimo abato n’abakuru bazimanirwa bya kinyamwuga kuko hari restaurant, Bar zikungahaye ku binyobwa n’amafunguro bijyanye n’igihe.
Bambino kandi ifite pisine yo kogeramo ifasha abahasohokeye kuruhuka, bakarushaho kuryoherwa n’ibihe bahagirira.
Ukeneye ibindi bisobanuro wahamagara kuri 0788512246 cyangwa 0788458989 no kuri 0788300013. Wabandikira kandi kuri [email protected] cyangwa ugasura urubuga rwabo www.bambinosupercity.com.
Bambino Super City ibifurije umwaka mwiza wa 2018


text:
Aganira n’abanyeshuri bo mu ishuri rya Muzika riherereye mu karere ka Muhanga mu ntara y’Amajyepfo, Minisitiri Uwacu Juliene ubwo yari yabasuye kuri uyu wa 3 yabasabye gukomera ku ntego bihaye yo gutaramira abaturarwanda bananoza ariko impano zabo. Minisitiri Uwacu yagize ati: "Mufite igisubizo ku bavuga ko mu Rwanda babuze aho bataramira n’ababataramira. Impano mufite zikwiye kubyazwa umusaruro mutarinze gutegereza kubanza kubona diplome kuko impano murazifite ntagushidikinya”
Minisitiri Uwacu aganiriza abanyeshuri biga umuziki
Minisitiri Uwacu yasuye abanyeshuri biga umuzika aho bari myitozo yo kugorora amajwi mu rwego rwo kurebera hamwe uburyo intego z’ishuri zahuzwa na gahunda z’igihugu z’iterambere binyuze mu nganda ndangamuco zirimo na muzika.
Minisitiri Uwacu, abayobozi n'abanyeshuri b'ishuri ry'umuzika mu Rwanda
Iri shuri ry’umuziki ryahoze ribarizwa muri Ecole d’Art de Nyundo mu Burengerezuba bw’u Rwanda ryimuriwe mu Karere ka Muhanga mu Majyepfo y’u Rwanda aho ryatangiye mu 2014. Abaryigamo barangiza amasomo nyuma y’imyaka itatu,imfura z’iri shuri zasohotse mu mwaka wa 2017.


text:
Skrill Transactions
Skrill ni uburyo bukunda gukoreshwa mu kwishyura no kohererezanya amafaranga kuri interineti ku biciro bito, cyane cyane ku mbuga za betting, n’imbuga z’imikino, ariko no ku mbuga z’ubucuruzi nka ebay.com n’izindi irakoreshwa mu kwishyura ibicuruzwa n’amaserivise atandukanye aho yemerwa.
Muri aya mahugurwa urasangamo uburyo wafunguza skrill, n’uburyo bwo kuyikoresha neza mu kwakira no kohereza amafaranga, ndetse unamenye uburyo washyira amafaranga kuri konti yawe ya skrill, n’uburyo wayakuraho igihe uyakeneye, n’ibindi byinshi byerekeye skrill.
UKO ISOMO RITEGUYE
Iri somo riteguye mu buryo bwa videwo za HD mu rurimi rw’ikinyarwanda, ku buryo ibyo ubwirwa byose uba uri no kubyerekwa intambwe ku yindi hakoreshejwe ingero zifatika, ibivugwa byose bishyirwa mu ngiro nk’urugero rwo kureberaho muri iri somo.
ABO RYAGENEWE
Aya mahugurwa yagenewe abantu bo mu ngeri zose, abanyeshuri, abarimu, abacuruzi, abakozi, abayobozi, n’abandi bantu bose bakenera gukora Transaction kuri interineti. Nta n’umwe uhejwe.
UKO WARYIGA
Waryiga aho waba uri hose kw’isi wifashishije igikoresho cy’ikoranabuhanga nka mudasobwa, telefone cg Tablet birimo interineti (Ekara nini nkiya mudasobwa niyo ibigaragaza neza). Kuko rero riteguye mu Kinyarwanda bigusaba no kuba wumva ikinyarwanda gisanzwe cyo kuvuga kugirango usobanukirwe ibyigishwamo. kandi waryigira igihe cyose ushatse kugeza urirangije neza, ndetse iyo ugize ikibazo urabaza ugasubizwa.
ICYO UZAKURAMO
Uzarangiza iri somo Wabasha ibi bikurikira:
- -Kohereza Amafaranga kuri skrill
- -Kwakira Amafaranaga kuri skrill
- -Kubitsa cg Gushyira amafaranga kuri skrill
- -Uburyo butandukanye bwo gushyira amafaranga kuri skrill
- -Kubikuza amafaranga kuri skrill
- -Uhabwa seritifika iyo urangije kuryiga.
- -N’ibindi……
Course Features
- Lectures 12
- Quizzes 1
- Duration 1 hour
- Skill level All levels
- Language Kinyarwanda
- Students 0
- Certificate Yes
- Assessments Yes
-
Skrill
Gusobanukirwa uko Skrill ikoreshwa mu kwishyurwa no kwishyura amafaranga kuri interineti, ndetse n'uburyo butandukanye wayabikuzaho, n'ibindi biyerekeye.


text:
Tariki 16 Nzeli 2018 ni bwo Kingdom Of God Ministries yakoze igitaramo gikomeye cyabereye i Nyarutarama mu mujyi wa Kigali mu rusengero rwa Christian Life Assembly (CLA) aho bari kumwe na Joel Lwaga wo muri Tanzania ukunzwe cyane mu ndirimbo Sitabaki Nilivyo. Nyuma y'icyo gitaramo havutse umwuka mubi hagati ya Joel Lwaga na Kingdom of God Ministries igizwe n'urubyiruko ruturuka mu matorero atandukanye.
Umva hano Sitabaki Nilivyo ya JOEL LWAGA
Kingdom Of God Ministries yamenyekanye mu ndirimbo 'Sinzava aho uri', 'Nzamuhimbaza' n'izindi zinyuranye, irashinjwa ubuhemu n'ubwambuzi na Joel Lwaga uvuga ko batamuhaye amafaranga yose bagombaga kumuha. Si ibyo gusa ahubwo uyu muhanzi wo muri Tanzania ashinja iri tsinda kumwubahuka mu minsi yose yamaze i Kigali dore ko ngo bamutereranye bakamutesha agaciro. Joel Lwaga avuga ko Kingdom of God banze kumwitaho uko bikwiriye, yitabwaho na Aline Gahongayire.
Kingdom Of God mu gitaramo yatumiyemo Joel Lwaga
Mu kiganiro na Inyarwanda.com, Joel Lwaga yadutangarije ko Kingdom of God Ministries itamuhaye amafaranga yose yagombaga kumuha, icyakora ntabwo yavuze umubare w'ayo bagombaga kumuha kimwe n'uko atavuze ayo bamwambuye. Yatweretse ikiganiro yagiranye n'umuyobozi wa Kingdom of God ku munsi w'igitaramo aho baganiraga ku mafaranga bari bamusigayemo, bakamusubiza ko bagiye kubibaza ushinzwe ikigega mu itsinda. Joel Lwaga avuga ko yari yanze kuririmba batarayamuha, icyakora arabubaha araririmba, birangira batayamuhaye ndetse ngo nyuma y'igitaramo yarabahamagaye banga gufata terefone ye.
REBA HANO NZAMUHIMBAZA YA KINGDOM OF GOD
Kuri uyu wa Gatandatu tariki 22 Nzeli 2018 ubwo Joel Lwaga yasubiraga iwabo muri Tanzaniya, ngo yaje kuvugana na Ngaga Micheal Perezida wa Kingdom of God Ministries amubwira ko atari bumugereho (Atabasha kumuherekeza). Icyakora Joel Lwaga avuga ko iyo Micheal agira umutima wo kumwishyura yari kumuha kuri Mobile money amafaranga bamusigayemo. Uyu muhanzi avuga ko mu masezerano yagiranye na Kingdom of God, bagombaga kumuha mu madorali amafaranga bamwemereye bitewe n'uko iwabo muri Tanzania ngo badafite uburyo bwo kuvunja amafaranya y'amanyarwanda mu madorali, gusa ngo iri tsinda ryamuhaye amafaranga y'amanyarwanda ntiryuzuza umubare w'amadorali bari bavuganye.
Joel Lwaga mu gitaramo cya Kingdom Of God Ministries
Yagize ati: "Icyambabaje cyane, amafaranga y'amanyarwanda (RWF) bampaye ntabwo ahwanye n'amadorali y'Amerika (USD) twari twavuganye" Joel Lwaga ngo yasabye Kingdom of God Ministries kumuha kuri mobile money amafaranga yari asigaye, we akajya kuyavunja mu madorali n'ubwo bagomba kubimukorera nk'uko amasezerano bagiranye abivuga, gusa ngo nabyo byarangiye batabikoze. Akomeza avuga ko amafaranga yaciye iri tsinda atari yo asanzwe ahagurukira kuko yabikoreye kubashyigikira by'ikirenga. Joel Lwaga aganira na Inyarwanda.com yagize ati:
Muvandimwe, ikibazo si amafaranga kuko amafaranga banyemereye sinavuga ko banyishyuye. Ntabwo nakabaye mpagurukira amafaranga banyemereye. Naje mu Rwanda kuko nashakaga gusura u Rwanda no gufatanya n'abanyarwanda guhimbaza Imana. Ikindi nabikoreye mushiki wanjye Aline Gahongayire wanyinyingiye kuza mu Rwanda nk'uje kuhasura. Amafaranga bampaye sinjya nyafata n'iyo natumiwe kugaragara gusa ahantu runaka kuririmba bitarimo, so bagombaga kubiha agaciro.
Joel Lwaga avuga ko mu gihe yamaze mu Rwanda nta muntu n'umwe wo muri Kingdom of God bavuganaga, ngo ntabwo yari azi ikijya imbere ku gitaramo bari bamutumiyemo. Ati: "Nta muntu n'umwe muri bo wamvugishaga, ntibabaga bazi niba ndi ho cyangwa ntariho. Ntibabaga bazi niba nariye cyangwa se ntariye." Akomeza avuga ko bamuhaye 'Band' idashobotse igomba kumufasha kwitegura igitaramo, bituma ashaka indi imunogeye abifashijwemo na Gahongayire. Ngo Kingdom of God banze kwishyura iyo band, bamusaba gukorana n'iyo bamuhaye.
Ngo Imana izahana bikomeye perezida wa Kingdom of God Ministries
Joel Lwaga avuga ko perezida wa Kingdom of God Ministries (Ngaga Micheal) yamuhemukiye cyane bityo ngo Imana izamuhana bikomeye dore ko ngo hari abaririmbyi yabujije ngo batamufasha mu gihe bo ubwabo babaga babishaka cyane. Ku munsi w'igitaramo ngo ntabwo bamwemereye gukora 'sound check'. Ngo uburyo yaririmbye mu gitaramo ibyuma bisamira, ngo ni bwo bwa mbere byari bimubayeho kuva yatangira kuririmba. Icyakora Kingdom Of God ivuga ko yatengushywe cyane na CLA ku bijyanye na sound. Nyuma y'igitaramo ngo aba baririmbyi banze kuvugisha Joel Lwaga, gusa ngo nyuma y'iminsi itatu igitaramo kibaye ni bwo baje kumureba.
Umwuka mubi watangiriye i Kanombe ubwo Joel Lwaga yari aje mu Rwanda
Joel Lwaga ngo yababajwe n'uburyo akigera i Kanombe yamaze iminota hafi 40 yabuze abamwakira. Umunyamakuru wa Inyarwanda.com Janvier Iyamuremye wari i Kanombe tariki 13/09/2018 ubwo Joel Lwaga yageraga i Kigali, avuga ko uyu muhanzi yakiriwe i Kanombe na bamwe mu bayobozi ba Kingdom Of God, icyakora ngo bamaze iminota hafi 40 bategereje abakobwa bari bafite indabo kuko bari bababuze. Abo bakobwa baje kuza, bahasanga Aline Gahongayire, bafatanya kwakira uyu muhanzi, nuko akomeza kuri hotel yagombaga gucumbikamo. Kuva ubwo ni bwo umwuka mubi wavutse dore ko Joel Lwaga avuga ko abo muri Kingdom of God batigeze bamenya amakuru ye aho bamucumbikiye. Uyu muhanzi avuga ko ibye n'iri tsinda yabihariye Imana kuko ngo ari yo gusa ikwiriye kubibahembera.
Aba bakobwa bageze i Kanombe bazanye indabo nyuma y'iminota hafi 40 Joel Lwaga abategereje
Aline Gahongayire ari mu bakiriye Joel Lwaga i Kanombe
Aline Gahongayire avuga ko yagize impanuka kumenya Kingdom of God
Aline Gahongayire wafashije Kingdom of God gutumira Joel Jwaga, avuga ko yagize impanuka kumenya iri tsinda bitewe n'ubuhemu bakoreye Joel Lwaga dore ko ari we wabahuje. Mu kiganiro na Inyarwanda.com Aline Gahongayire yavuze ko ibyo Kingdom Of God yakoreye Joel Lwaga yaba umugabo wo kubihamya. Ngo baramuhemukiye cyane ku buryo uyu muhanzi wo muri Tanzania yatashye yarakaye cyane. Aline Gahongayire avuga ko Kingdom of God yambuye Joel Lwaga, baramusuzugura cyane ndetse banamwicisha inzara aba ari we umwitaho. Yavuze ko iri tsinda (Kingdom Of God) atarifata nk'Ubwami bw'Imana nk'uko izina ryaryo riri ahubwo ngo ni 'Ubwami bwa satani' (Kingdom of Hell) bitewe ahanini n'umuyobozi waryo (Ngaga Micheal) ari nawe ashinja ibi byose. Aganira na Ibyishimo.com, Gahongayire yagize ati:
Ni iki se naba mbashakaho? (Aravuga Kingdom Of God Ministries). Nta kintu byamarira kubeshya ikintu nka kiriya, ariko ukuri kurahari. Inyungu se nashaka mu gitaramo cya bariya ni izihe? Amafaranga ntayo bandusha, izina ntaryo bandusha, yewe n’uburambe ntabwo bandusha. Ni iki se naba mbashakaho? No kuba narabamenye ni impanuka nagize. Njyewe biriya nabyanditse maze kubona agahinda umushyitsi yatahanye, nta kindi napfa na bariya bantu, ni indege se batunze? Bo ubwabo bazi amakosa bakoze menshi usibye no kumwambura hari n’ibindi byinshi….Iyo tuza guhurira ku kibuga cy’indege nimugoroba muherekeje (Ku wa Gatandatu) ni bwo mwari kumenya byinshi.
Gahongayire ngo yagize impanuka kuba yaramenye Kingdom of God
Kingdom Of God Ministries ivuga iki ku buhemu n'ubwambuzi ishinjwa?
Mu kiganiro Inyarwanda.com yagiranye n'umuyobozi wa Kingdom Of God Ministries, Ngaga Micheal yadutangarije ko nta kosa na rimwe bigeze bakorera Joel Lwaga kuko bamuhaye amafaranga yose bagombaga kumuha nk'uko biri mu masezerano bagiranye. Ati: "Twamwishyuye amafaranga yose" Ngaga Micheal arashinja Aline Gahongayire kwihisha inyuma y'ibi byose bitewe n'inyungu ngo yashakaga ku gitaramo cyabo akazibura. Bijyanye n'uko Gahongayire yabyifuzaga, ngo Kingdom of God yasabwaga kwishyura 'Double' (inshuro ebyiri), ni ukuvuga ibyo bishyuye byose kuri Joel Lwaga akaba ari nabyo yishyura Aline Gahongayire, ibintu ngo aba baririmbyi bamaganiye kure bikababaza Gahongayire ari naho bavuga ko ari yo ntandaro yo 'Kubijundika'. Icyakora Ngaga Micheal yabwiye Inyarwanda.com ko atatangaza ukuri kose ku mafuti ya Gahongayire, gusa yavuze ko atatinya kuvuga ko Gahongayire ari 'umupagani'
Ese koko Kingdom Of God yicishije inzara Joel Lwaga?
Twabajije Ngaga Micheal iki kibazo, adutangariza ko atari ukuri. Ati: "Ni ugusebanya, ntitwashyira hanzi ukuri kose kw'ibya Aline, nakomeze akore ibyo ashaka, Imana ni yo izi ukuri. Gusa sinatinya kuvuga ko Aline ari umupagani". Ngaga Micheal yadutangarije ko Joel Lwaga bamwakiriye muri hoteli yitwa K Hotel aho bamwishyuriraga ibihumbi 100 y'amanyarwanda ku munsi. Yavuze kandi ko batigeze bamwicisha inzara nk'uko Gahongayire na Joel Lwaga babivuga kuko ngo by'akarusho bamuhaye uwitwa Mano ahamya ko ari we wa mbere mu Rwanda mu guteka neza.
Ku bijyanye no kuba bataramwitayeho ubwo Joel yari i Kigali, yahamije ko babikoze, bamusezera ku wa Gatatu kuko ku wa kabiri bitabakundiye, n'uko Joel Lwaga akomezanya na Aline Gahongayire imishinga bari bafitanye kugeza atashye. Si ibyo gusa ngo bamukoreye ahubwo banamwishyuriye itike y'indege ingana n'ibihumbi 380 y'amanyarwanda (kuza mu Rwanda no gusubira iwabo), banamuha imodoka imutembereza aho ashaka kujya hose muri Kigali. Ntiyasobanuye neza amafaranga yose bagombaga guha uyu muhanzi, gusa yavuze ko nyuma y'igitaramo bamuhaye ibihumbi 300 y'amanyarwanda. Icyakora Joel Lwaga we avuga ko amafaranga yahawe atuzuye kuko bagombaga kumwishyura mu madorali umubare w'ayo atadutangarije.
Yvan Buravani mu gitaramo Kingdom Of God yatumiyemo Joel Lwaga
Habaye udushya twinshi,...Yayeli yambikiwe impeta y'urukundo kuri stage
Yayeli yasazwe n'ibyishimo,...
IKIGANIRO TWAGIRANYE NA YVAN BURAVAN NA NGAGA MICHEAL NYUMA Y'IGITARAMO


text:
Perezida w’Inama Njyanama y’Umurenge wa Nyabimata, Munyaneza Fidèle yavuze uko byagenze ngo araswe
Mu gitero cyagabwe mu murenge wa Nyabimata mu karere Nyaruguru mu ijoro ryakeye cyahitanye babiri abandi barakomereka. Abakomeretse Umunyamabanga Nshingwabikorwa w’Umurenge wa Nyabimata, Nsengiyumva Vincent na Perezida wa Njyanama y’Umurenge Munyaneza Fidèle, bari gukurikiranwa n’abaganga ku Bitaro bya Kaminuza bya Butare, CHUB.
Munyaneza warashwe amasasu abiriri rimwe mu itako irindi mu rutugu yabwiye Umunyamakuru wa Igihe amusanze mu bitaro ko mu bagizi ba nabi yabonyemo uwari wambabye gisirikare.
Yagize ati “Hari nka saa sita z’ijoro nibwo numvise imbunda ariko nkumva n’ibindi biturika. Nyuma gato imbunda zabaye nkiziceceka nabyutse njya hanze mbona umuriro, ndebye mbona ni imodoka ya Gitifu iri gushya kuko duturanye, nabonye umuriro uri no gufata inzu abamo kuko byegeranye. Ubwo nahise mbyutsa abaturanyi dutangira gushaka amazi n’ibitaka kugira ngo tuzimye uwo muriro”.
Munyaneza akomeza agira ati “Ubwo umuntu yampamagaye kuri telefone tukivugana mbona umuntu angeze iruhande afite imbunda, hejuru yambaye umwenda wa gisirikare ariko hasi yambaye inkweto za bote n’ipantalo isanzwe. Arambaza ngo ni wowe gitifu, nti oya, ahita anyaka telefone ndayimuha, anyaka n’indi nayo ndayimuha arangije arambwira ngo ‘kimbia’ (iruka) ubwo nahise niruka nsubira mu rugo. Hagati yanjye nawe hajemo umwanya nahise numva andashe ku kibero ankubita n’irindi sasu ku rutugu nikubita hasi”.
Munyaneza Fidèle yavuze ko abaturage bari kumwe nawe birukanse bakwira imishwaro noneho wa muntu amaze kumurasa azana n’undi batangira kumukubita imigeri.
Ababateye bavugaga Ikinyarwanda
Perezida w’Inama Njyanama y’Umurenge wa Nyabimata, Munyaneza Fidèle, avuga ko ababagabyeho igitero yabumvise bavugana mu Kinyarwanda.
Ati “Mbona bangezeho ari babiri bankubita imigeri, umwe aravuga ngo ‘murangize’ undi ati ‘reka uyu byarangiye’; Bavugaga ikinyarwanda. Bahise bazamuka bageze nko muri metero 200 numva barongeye bararashe”.
Munyaneza ngo yakomeje kugaragurika aho atabaza hashize iminota irenga 40 yumva abo bagizi ba nabi bari kurasira kure berekeza ku ishyamba rya rya Parike y’Igihugu ya Nyungwe.
Nyuma yaho abaturage n’ubuyobozi batabaye bajyana abakomeretse kwa muganga.
Mu gitondo cyo kuri uyu wa Gatatu tariki ya 20 Kamena 2018, Guverineri w’Intara y’Amajyepfo, Marie Rose Mureshyankwano, yageze kuri CHUB asura abakomeretse arabahumuriza. Nyuma yaho yahise yerekeza mu Murenge wa Nyabimata aho ubwo bugizi bwa nabi bwabereye.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Niki dukwiye kwigira kuri Nehemiya wagize ishyaka ryo gusana i Yerusalemu?
Isezerano rya Kera ritwereka abagabo n’abagore bagiraga kwizera dukwiye gufatiraho urugero rwiza.Umwe muri bo ni Nehemiya, umugabo w’icyitegererezo wakoresheje umwanya yari arimo,akagarura abantu ku Mana kandi umurimo we akawukora ayubaha.
Nehemiya ni muntu ki?
Nehemia ntiyari umutambyi cyangwa ngo abe yarabwirizaga ubutumwa. Mu by’ukuri, ntiyabaga no mu rusengero. Nehemiya yari Umuyuda, uhereza vino ibwami ku ngoma y’umwami Aritazeruzi w’I Shushani . Dushobora kwibwira ko kuko yari afite umwanya ukomeye wo guhereza umwami, yari kuba rwose yishimiye aho yari ari, ariko siko byagenze kuko yababazwaga na Yerusalemu yasenyutse.
Igitabo cya Nehemiya kiratubwira ibya Nehemiya ubwo yakiraga inkuru z’umubabaro w’Abisirayeli, ko inkike z’i Yerusalemu zasenyutse n’amarembo y’aho akaba yari yarahiye. Aho kugira ngo abyirengagize, Nehemiya yaririye bene se ,ndetse aririra Imana arayisaba ngo yongere igirire impuhwe ab’Isirayeli.
Nehemiya yasabye umwami kujya i Yerusalemu, umwami amuha inzandiko z’inzira n’urundi rwandiko kugirango azahabwe ibiti byo kuzabazamo ibikingi by’amarembo y’umunara w’inzu n’iby’inkike z’umurwa.(Nehemiya2:10)
Nubwo yageze i Yerusalemu ari nk’umutware, Nehemiya yahisemo gufatanya umubabaro n’ Abayuda , afatanya na bene se, bajya inama yo kongera gusana iYerusalemu. (Nehemiya2:11-18). N’ubwo abantu bamwe bagerageje kubangamira uwo murimo, ntiyacitse intege, ahubwo yakomeje umurimo, akomeza gusana inkike z’i Yerusalemu .(Nehemiya4:6)
Byongeye kandi Nehemiya yarwanyije uburwetwa bwakorerwaga hagati mu b’ Abayuda . Asaba abatambyi n’ abatware kubabarira bene se ,bakabaharira imyenda yabo kandi bakabasubiza imirima yabo bari barafasheho ingwate. (Nehemiya 5:1-13)
Uretse no kuba umutware ,ntiyigeze aremerera rubanda, n’ubwo ibisonga byamubanjirije byabereye rubanda ibirushya ,bakabatwaza igitugu ariko Nehemiya siko yagenje kuko yubahaga Imana.Ntiyigeze abera abantu umutwaro.(Nehemiya5:15)
Nehemiya kandi yakoresheje umwanya yari arimo agarura abantu k’Uwiteka: Nyuma yo kurangiza gusana inkike,Nehemiya yakomeje gukora ibishimwa mu maso y’Uwiteka. Yateranije abantu akurikije ibisekuru byabo(Nehemiya7) maze Ezira umutambyi n’umwanditsi abasomera igitabo cyarimo amategeko y’Imana.(Nehemiya8)
Nehemiya hamwe na Ezira umutambyi bafatanirije hamwe kugarura abantu ku Mana.
“Nehemiya ari we Umutirushata, na Ezira umutambyi n’umwanditsi n’Abalewi bigishaga abantu, babwira abantu bose bati “Uyu munsi ni umunsi werejwe Uwiteka Imana yanyu, ntimubabare kandi ntimurire” , kuko abantu bose bariraga uko bumvaga amagambo yo mu mategeko.”(Nehemiya8:9)
Ni iki twakwigira kuri Nehemiya?
Nehemiya ntiyari umutambyi cyangwa umuvugabutumwa, ariko Imana yamukoresheje ibikomeye mu gihe cye.Ubuzima bwe bukwiye kutwigisha byinshi mu mibereho yacu ya buri munsi :
Tugomba gutinya Imana mu byo dukora byose
Dusoma ko Nehemiya ibyo yakoreye abantu byose byari uko yatinyaga Imana. Ntiyakoresheje ububasha yari afite ngo ababaze abantu kandi yategetse abatware ko baharira abantu imyenda yabo ndetse bagasubizwa n’Imirima yabo kugirango babone ibibatunga n’imiryango yabo.(Nehemiya5 :1-13)
Buri muntu ashobora gukorera Imana kandi neza.
Nehemiya wari umuhereza ibwami, yashoboye gukorera Imana .Yashoboraga gutekerezako abatambyi bonyine cyangwa abandi bavugabutumwa aribo bakwiye kuyikorera , ariko yarahagurutse ajya ku murimo wayo. Ibi biratwereka ko impano zose twahawe cyangwa aho turi hose ,tugomba kuhaba dukorera Imana, tuyihesha icyubahiro kuko n’ubundi bica mu nzira zayo kugira ngo tugere aho turi.
Imyanya turimo mu isi cyangwa akazi dukora kose, dukwiye kubikoresha duhesha Imana icyubahiro.
Nehemiya yari umutware wakoresheje uyu mwanya n’ubuyobozi yari afite mu kugarura abantu ku Uwiteka. Ibi natwe biratureba: Dukwiye gukoresha imyanya turimo cyangwa ububasha dufite mu gutuma abantu bagaruka ku Mana.
Mu mirimo yose cyangwa imyanya yose turimo, tugomba kuyikoresha duhesha Imana icyubahiro, kugirango tugaragare tudafite umugayo imbere y’amaso yayo.


text:
Sobanukirwa akamaro ko guca bugufi mu kurwanya satani
“Ariko nubwo bimeze bityo Imana irushaho kutugirira imbabazi ni cyo gituma ivuga iti “Imana irwanya abibone, ariko abicisha bugufi ikabahera ubuntu.” Nuko rero mugandukire Imana ariko murwanye Satani, na we azabahunga.…….. Mwicishe bugufi imbere y’Umwami Imana kuko ari bwo izabashyira hejuru.”(Yakobo4:6-7, 10)
Iyi mirongo iratubwirako kubaha no guca bugufi imbere y’Imana ari ibintu cy’ingenzi bikenewe mu kurwanya satani. Impamvu ni uko kimwe mu biranga satani ni uko yuririra ku bwibone. Ubwibone nibwo bukurura satani. Byongeye kandi mu bwibone niho hantu akura imbaraga. Niba ujya wibona warangije gukingura amarembo ya satani. Ubwibone ni inzira yoroshye satani acishamo ibitero bye.
Igihe satani yasangaga Adamu na Eva mu ngobyi ya Edeni, yabateye kwishyira hejuru abumvisha ko bazahwana n’Imana(….bagahindurwa nk’Imana, bakamenya icyiza n’ikibi….( Itang. 3:5). Ubwenge no kwigira nk’Imana biracyari inzira satani acishamo ibikorwa bye.
Ubwibone satani atera bubyara amacakubiri no kwigomeka. Bibiliya itubwirako ubwibone aribwo bwateye satani kwigomeka ku Mana.
“Ubwiza bwawe ni bwo bwateye umutima wawe kwishyira hejuru, kubengerana kwawe ni ko kononnye ubwenge bwawe, nakujugunye hasi ngutangariza imbere y’Abami kugira ngo bakwitegereze.”(Ezekiyeli 28:17)
Ubwibone bushobora kudutera kugira imyitwarire mibi ku badukikije (cyane cyane ku batuyobora ) maze bigatera amacakubiri. Gucikamo ibice bikunze kuboneka mu itorero akenshi biterwa n’ubwibone.
Yesu yatubwiye ko iyo ubwami bwigabanyije ubwabwo busenyuka (Luka11). Satani ashaka ko ubwami bw’Imana busenyuka. Akora ibishoboka byose kugirango azane umwiryane n’amacakubiri. Kwirema ibice no kuryana ntahandi bituruka atari mu bwibone. Ubwibone ni igitaka cyiza satani abibiramo imbuto. Igihe twicishije bugufi, tuba twanze ko satani atubibiramo izo mbuto.
Ubwibone ni umuzi wo kubura uburinzi, guhorana ubwoba no kujugunwa, n’aho umuntu wicisha bugufi ashyirwa hejuru n’Imana kandi akagwiza imbaraga z’umutima. Ubwibone ntabyishimo buzana .Rimwe na rimwe umuntu ashaka guhisha ubwibone bwe akabyita ko akunzwe cyane. Akenshi umuntu wiyumva ko aboneye, afite ubwiza , yatoranijwe… ni we ugaragarwaho n’ubwibone akaba intandaro amacakubiri, ni we satani akoreramo.
Abakristo nibirangwa no kwicisha bugufi, ntamacakubiri azigera abarangwamo , bazahabwa ibyo bakennye ku buntu kandi bazabona imbaraga zo kurwanya satani n’abadayimoni .


text:
INTANGIRIRO
Ingingo ya 2 y’Itangazo rya UNESCO ryo kuwa 27 Ugushyingo 1978 ku bwoko n’akarengane gashingiye ku moko (Article 2 de la Déclaration de l’UNESCO du 27 novembre 1978 sur la race et les préjugés raciaux )
-
Inyigisho iyo ariyo yose igereranya kandi igasumbanisha inkomoko n’amoko by’abantu, ku buryo iha bamwe ubwibone n’ubuzare bwo kuyobora abandi no kuba babishatse bashobora kubatsemba nk’aho bo atari abantu buzuye, isumbanya abantu, bene iyo nyigisho nta reme ifite ntinashobora kugumaho kuko nta mpamvu n’imwe ishingiyeho ikaba ahubwo yototera amahame-remezo n’imigenzo myiza biranga inyoko-muntu.
Toute théorie faisant état de la supériorité ou de l’infériorité intrinsèque de groupes raciaux ou ethniques qui donnerait aux uns le droit de dominer ou d’éliminer les autres, inférieurs présumés, ou fondant des jugements de valeur sur une différence raciale, est sans fondement scientifique et contraire aux principes moraux et éthiques de l’humanité.
-
Irondakoko rigirwa n’intekerezo zose zishingiye ku mavuko n’ubwoko, imyifatire igendera ku karengane gashingiye ku moko, n’imyumvire ivangura ; iryo rondakoko rikagaragarira na none kandi mu mabwiliza, amategeko, imigenzo, n’imigilire y’inzego za Leta ziba zarashyiriweho kwimakaza ubusumbane mu bantu ku buryo hahoraho imyumvire ififitse mu mikorere n’imibanire y’abantu bihereye ku busumbane bwitwa ko bufite impamvu zumvikana. Iryo rondakoko kandi rinagaragazwa n’amategeko cyangwa amabwiriza bihumeka ivangura, rikagaragazwa kandi n’imyumvire kimwe n’ibikorwa byototera umubano mu bantu. Iryo rondakoko ni inzitizi ku iterambere n’ubwisanzure by’abarigirirwa, kandi rituma abarikuririza bakanarigenderaho bagenda baba babi kurushaho, rikagonganisha abaturage hagati yabo rikaba kandi n’inzitizi mu butwererane hagati y’ibihugu ku buryo rishyamiranya abaturage ; iryo rondakoko rinyuranye cyane n’amahame-remezo agenga amategeko mpuza-mahanga kandi rikaba riburizamo amahoro n’umutekano by’abatuye isi.
Le racisme englobe les idéologies racistes, les attitudes fondées sur les préjugés raciaux, les comportements discriminatoires, les dispositions structurelles et les pratiques institutionnalisées qui provoquent l’inégalité raciale, ainsi que l’idée fallacieuse que les relations discriminatoires entre groupes sont moralement et scientifiquement justifiables; il se manifeste par des dispositions législatives ou réglementaires et par des pratiques discriminatoires, ainsi que par des croyances et des actes antisociaux; il entrave le développement de ses victimes, pervertit ceux qui le mettent en pratique, divise les nations au sein d’elles mêmes, constitue un obstacle à la coopération internationale, et crée des tensions politiques entre les peuples; il est contraire aux principes fondamentaux du droit international et, par conséquent, il trouble gravement la paix et la sécurité internationales.
-
Akarengane rero gashingiye ku moko, witegereje amateka yako, usanga karakomotse ku bwiganze bwa bamwe bikubiye ubutegetsi ; ku buryo ako karengane kagiye gashinga imizi bitewe n’ubusumbane mu butunzi bw’abantu no mu mibanire yabo n’imiryango yabo, iryo vangura rikaba rigamije, no mu gihe tugezemo, guhamya ubusumbane mu bantu ; bene iryo vangura rero ntiryagombye kugumaho kuko nta mpamvu n’imwe rishingiyeho. (Byahinduwe mu Kinyarwanda na B.I.)
Le préjugé racial, historiquement lié aux inégalités de pouvoir, se renforçant en raison des différences économiques et sociales entre les individus et les groupes humains, et visant encore aujourd’hui à justifier de telles inégalités, est totalement injustifié.
I. Ukwishyira ukizana biri muri kamere ya buri muntu (toute personne est de nature libre).
Iyo nteruro niyo itangira igitabo cyitwa « La détention illégale et sa répression en droit pénal rwandais » (Ifungwa rinyuranyije n’amategeko n’uburyo rihanwa mu mategeko mpanabyaha y’abanyarwanda) nanditse mu kwezi kwa gatandatu mu mwaka wa 1990 ndangiza amashuri makuru. Inyito y’icyo gitabo nayihisemo kubera ibyo nari narabonye mu kazi k’inzego z’ubucamanza nakozemo mbere yo kujya muri ayo mashuri. Akarengane bamwe mu bagororwa (kera bitwaga « abanyururu ») bakorerwaga n’abafite ububasha bwo gufunga ndetse n’abatabufite, bagafungwa bazira ubusa (détention arbitraire) mu buryo bunyuranyije n’amategeko ndetse n’amahame mpuzamahanga y’uburenganzira bw’ikiremwamuntu (détention illégale), barengana, ariko bakabura kirengera. Nasabaga ko abo bagororwa bagomba kurekurwa.
Muri icyo gitabo nerekanye ko ababaga babafunze muri ubwo buryo batabihanirwaga kandi nyamara amategeko abiteganya. Nyuma y’amezi atatu gusa, intambara yahise itangira mu kwa cumi muri 1990, maze ibintu bijya irudubi. Kuva icyo gihe, akarengane mu butabera kariyongereye kurushaho kubera imfungwa nyinshi za politiki zaziraga ubusa. Nyuma y’intambara na jenoside (génocide), imfungwa zabaye nyinshi cyane mu magereza, ari abakoze iyo génocide n’abandi barenganaga. Mu kazi kanjye k’ubw’Avoka, mfatanyije n’umuryango urengera uburengazira bw’ikiremwamuntu LIPRODHOR (Ligue pour la Promotion et la Défense des Droits de l’Homme au Rwanda) natanze ibiganiro hirya no hino mu gihugu ku byerekeranye n’amategeko agenga ifatwa n’ifungwa, mu buryo bwo kwigisha abaturage uburenganzira bwabo no kwibutsa abashinzwe kuyubahiriza aho ububasha bwabo bugarukira.
Muri iyi nyandiko, nyuma y’imyaka 26 ishize nanditse icyo gitabo na nyuma y’imyaka 15 uyu mushinga umaze ushinzwe, ndashaka kwerekana ko, no muri politiki, abanyarwanda bamaze imyaka myinshi bafungiye mu yindi « gereza » yitwa INYABUTATU, mu buryo bunyuranyije n’amategeko n’amahame mpuzamahanga y’uburenganzira bw’ikiremwamuntu, kubera izo mpamvu bakaba bagomba kurekurwa. Kuko abatubwiye ko HUTU, TUTSI na TWA ari amoko y’abanyarwanda batatubeshye gusa ahubwo batuboshye, baradufunga, baturengana (manipulation politicienne). Nuko badutera ubwoba ngo « niba udashaka kuba umuhutu, umututsi cyangwa umutwa ngo ubwo nturi umunyarwanda. » Kera ngo Umwami wenyine ni we utaragirana ubwoko bwa politiki! Nyamara birazwi ko abami bari abatutsi. Guhatira abanyarwanda kuba mu « Imbaga y’Inyabutatu » ubabwira ko ari wowe wenyine udafite ubwoko, kandi uri umunyarwanda nkabo, ibyo ni igitugu kirimo ikinyoma. Ikindi gitugu nanone ni uguhatira abanyarwanda kuba mw’ishyaka rimwe ngo ni uko ari ryo riri ku butegetsi. Ibyo nabyo abanyarwanda barabizi. Uko ingoma z’ubutegetsi zagiye zisimburana, ni nako zakomeje kutubeshya no kutuboha (manipulation politicienne). Bamwe ngo abanyarwanda twese turi mu Mbaga y’Inyabubatu ibumbye amoko, abandi ngo twibumbiye mu bwato bw’ishyaka rimwe rukumbi « ritavangura amoko », abandi ngo twese turi mu muryango umwe w’abanyarwanda « utagira amoko », n’ibindi… Abo bose, ubutegetsi bwabo bakabushingira kuri ayo moko. Rubanda turashukika koko! Ibyo binyoma bigomba kuranduka burundu abanyarwanda tukibohora by’ukuri.
Iriya « ngingo ya 2 y’Itangazo rya UNESCO ryo kuwa 27 Ugushyingo 1978 ku bwoko n’akarengane gashingiye ku moko » natangiye mvuga, iragaraza neza ko Inyabutatu nyarwanda nayo yuzuyemo irondakoko. Niyo mpamvu igomba kurimbuka. Iriya ngingo irashimangira kandi ibikubiye mu nyandiko nise « Nitwibohore ingoyi y’ingengabitekerezo z’amoko ya politiki » ubwo nerekanaga ko izo ngengabitekerezo zihonyora uburenganzira bw’ikiremwamuntu.
Mu bintu bibiri rero bikurikira dukwiye guhitamo kimwe: Kwemera tukarangwa n’irondakoko ry’Inyabutatu tugakomeza kwemera ikinyoma, cyangwa se tukarwanya iryo rondakoko kandi tukamagana icyo kinyoma.
Inyabutatu ifungiwemo abanyiginya, abazigaba, abega, abasinga, … abanyarwanda b’ubwoko bwose uko ari 18, ndavuga ubwoko gakondo bwacu bwiza (18 clans traditionnels), ni ukuvuga inzirakarengane zagizwe abahutu, abatutsi n’abatwa ku ngufu za politiki bigatuma ubwoko karande bw’abanyarwanda bwibagirana. Uretse Uburundi n’Urwanda, hari ikindi gihugu mwari mwumva umuntu ashobora kugira ubwoko bubiri? Abantu bagahuza ubwoko bumwe ariko ntibahuze ubundi? Umunyiginya umwe akaba umuhutu, undi munyiginya akaba umututsi, undi munyiginya akaba umutwa? Nta handi byabaye. Na mbere y’uko abakoloni baza mu Rwanda rero, ayo moko y’abahutu, abatutsi n’abatwa nabwo yari aya politiki kuko ubutegetsi bwariho nabwo bwari bugizwe n’abanyepolitiki, ari nabo bashyizeho ayo moko bashingiye ku karengane kakomotse ku « bwiganze bwa bamwe bikubiye ubutegetsi … ku buryo ako karengane kagiye gashinga imizi bitewe n’ubusumbane mu butunzi bw’abantu [abanyarwanda] no mu mibanire yabo n’imiryango yabo » (Icyika cya 3 cy’ingingo ya 2 y’Itangazo rya UNESCO ryo kuwa 27 Ugushyingo 1978 ku bwoko n’akarengane gashingiye ku moko). Ngo abatutsi ni aborozi, ngo abahutu ni abahinzi, ngo abatwa ni ababumbyi b’inkono… Bibaye ari byo se, muri iki gihe abadakora iyo milimo bo bafite ubuhe bwoko? Iryo sumbanya-bantu ririmo ikinyoma n’akarengane. Nkuko iriya ngingo ibivuga, bene iryo vangura rero ntiryagombye kugumaho kuko nta mpamvu n’imwe rishingiyeho.
Abo bakoloni icyo bakoze ni ugushaka kuyagira amoko karande « ethnies » aranga abanyarwanda bose, bashingiye ku karengane gashingiye ku moko (préjugé racial) bari bafite mu mitwe yabo kandi bavanye iwabo, ngo kugirango berekane ko dufite ibidutandukanya. Kandi ari ntabyo.
Amoko y’Inyabutatu ni yo ageza abanyepolitiki bacu ku butegetsi, na mbere hose abakoloni bataraza mu Rwanda, kuko ariyo buri gihe bitwaza. Abakoloni aho baziye bakomeje iryo sumbanya-moko (les préjugés racistes) kugirango nabo babone uko bategeka. Nyuma noneho bose batangira gucuranwa ubutegetsi. Abategetsi b’abanyarwanda bati ibiryo (ubutegetsi) ni ibyacu mugomba gusubira iwanyu (tukabona ubwigenge), abazungu bati ibyo biryo natwe ni ibyacu kuko twabishyizemo « isosi » yacu kandi ntimuramenya guteka (gutegeka) neza. Nyuma abazungu bagenda batseta ibirenga… Ari nayo mpamvu, nyuma y’ubwigenge, noneho muri ibyo biryo by’ubutegetsi bw’abanyepolitiki bacu, abanyamahanga bamwe bifuza guhora « bashyiramo umunyu » (ni umugani uriho mu Kinyarwanda), kugirango bakomeze kugira ijisho mu mitegekere y’igihugu cyacu, kubera ya mafaranga y’imfashanyo n’inguzanyo baduha. Mu bihugu byinshi byakolonijwe ni uko bigenda.
Abanyarwanda bavuga ko amoko abaho bafite ukuri kuko ari amoko ya politiki akaba no mu mitwe y’abayemera, n’abavuga ko atabaho nabo bafite ukuri kuko atari amoko gakondo kandi ntabe mu mitwe y’abatayemera n’abatayazi. Ni yo mpamvu ayo moko ariho atariho. Ni Balinga. Harabura ikintu kimwe gusa kugirango azimangatane burundu: politiki ihamye irengera kandi yubahiriza uburenganzira bwa buri munyarwanda kuko ingengabitekerezo z’ayo moko ya politiki zibereyeho kubuhonyora. Icyo gihe nikigera, abacuzi n’abacuruzi b’izo ngengabitekerezo bazaburiramo kuko bazagira igihombo gikomeye, naho abacuzwaga ibyabo n’ayo moko bahabonere inyungu itubutse. Bityo Rubanda rwiruhutse.
II. Bimwe mu bimenyetso byerekana ko amoko agize Inyabutatu ari aya politiki y’ubutegetsi kandi nayo akaba arimo politiki.
Abanyarwanda benshi bansabye gusobanura impamvu nemeza ko HUTU, TUTSI na TWA ari amoko ya politiki. Bari bamaze gusoma inyandiko yitwa: « Nitwibohore ingoyi y’ingengabitekerezo z’amoko ya politiki » n’indi yitwa « Igihugu kiramutse kiyobowe n’amoko ya politiki nticyagendera ku mategeko. »
1. Buri bwoko bw’Inyabutatu nta bisekuru bugira. Abahutu, abatutsi n’abatwa ntibagira abo bakomokaho batandukanye bazwi. Ni cyo kigaragaza ko ya ngengabitekerezo ivuga ko ngo abatutsi bakomoka muli « Ethiopie », abahutu ngo muli « Tchad », abatwa bakaba ari bo gakondo mu Rwanda, ari ikinyoma kuko ibyo byari uburyo bwo kuyobya amarari. Ese ayo « moko » yose ko avuga Ikinyarwanda, muri ibyo bihugu bya Ethiopie na Tchad naho bavuga (ga) ururimi rw’Ikinyarwanda? Niba se abahutu n’abatutsi barigiye urwo rurimi rw’Ikinyarwanda ku batwa basanze mu Rwanda, izindi ndimi baje bavuga ni izihe ko tutigeze tuzumva?
2. Kuba hari abavuga (abemera) ko abanyepolitiki bagomba kugabana ubutegetsi hakurikijwe amoko, ubwabyo, icyo ni ikimenyetso cy’uko ayo moko ari aya politiki koko, mbese ko ari ay’abanyepolitiki, abatari abanyepolitiki akaba atabareba. Tuzamenya dute amoko y’abo bategetsi? Kutubwira ko ari abahutu, abatutsi n’abatwa ntibihagije, bazatwereke ibimenyetso by’ayo moko yabo, badusobanurire intego zayo kimwe n’uko berekana ibirangantego by’amashyaka ya politiki barimo. Cyangwa se, bazatubwire niba bemera ko bazapimwa igihagararo cyabo n’amazuru kandi ko bazemera ko imitungo yabo ibarurwa kugirango tumenye neza ubwoko bwabo! Ni nde wabyemera? Ni nde munyarwanda wakwemera gukora ako kazi kabi ? Ni nde munyarwanda wemera amahame y’uburenganzira bw’ikiremwamuntu wakwemera ko ibyo byongera kubaho? Ntibizongera kubaho. Hari kera tutarajijuka! Biramutse bibayeho, igihugu nticyagendera ku mategeko. Ibimenyetso by’ayo moko ntabyo babona rero, kuko aba mu mitwe yabo kandi nta muntu ushobora kumenya ikiri mu mutwe w’undi! None se tuzasubizeho indangabwoko? Twaba dusubiye inyuma. Ibyo byaba ari ugusondeka abanyarwanda no kubapfunyikira amazi !
3. Guhindura ubwoko ugafata ubundi bwoko biremewe kandi byahozeho kuva kera kugeza n’ubu. Ni nko guhindura ishyaka rya politiki, kuko ari uburenganzira bwa buri wese ushaka gukora politiki. Ariko, umunyarwanda ahindura ubwoko kugirango agire uburenganzira nk’ubwo abari ku butegetsi bafite, kugirango abone akazi, abone umwanya mu butegetsi, abone ishuri, … kugirango abeho, kugirango aticwa. Kandi ibyo byose ari uburenganzira bw’umuntu uwariwe wese. Ni uko akitabaza ubundi bwoko kugirango ashobore kuramuka. Iyo mpamvu nayo irebana na politiki. Ko umuhutu ashobora guhinduka umututsi, umututsi agahinduka umuhutu, ariko se mwari mwumva umunyiginya wahindutse umuzigaba, cyangwa umwega wahindutse umugesera ??
4. Nta na hamwe abanyepolitiki bigeze basobanura ayo moko icyaricyo, nta tegeko bashyizeho riyasobanura ngo rivuge ikiyatandukanya kuko ntakibaho. Kuba batabikora ni uko bazi neza ko ayo moko atabaho mu by’ukuri, uretse muri politiki yabo. Ahubwo babeshye Rubanda bemeza gushyira ayo moko mu ndangamuntu nyarwanda no mu zindi nyandiko zo mu butegetsi nkaho ari kimwe mu biranga ubunyarwanda. Kandi ntibigeze bashyiramo amadini. Niba atari amoko ya politiki kuki yashyizwe mw’irangamuntu? Icyo ni ikimenyetso simuga. Kugeza muri 1994, indangamuntu y’umunyarwanda yari n’indangabwoko ya politiki. Yari nk’ikarita y’ishyaka rya politiki. Ibyo byorohereje ivanguramoko kugeza ku itsembabwoko ryo muri 1994. Ni byiza ko ayo moko ya politiki twayavanye mu ndangamuntu ariko igisigaye ari nacyo gikomeye, ni ukuyavana muri politiki no mu mitwe yacu.
5. Ikibazo cy’amoko abanyepolitiki batinya kukiganiraho kuko buri ruhande ruba rwanga ko inyungu zarwo zibangamirwa. Mu mishyikirano y’amahoro yabereye muri Tanzaniya mu mujyi wa Arusha, ntibigeze bakivugaho kandi cyari ikibazo gikomeye kigaragara. Ikimenyimenyi ni uko ayo masezerano atarashyizwe mu bikorwa yakurikiwe n’itsembabwoko. Na n’ubu hari abavuga ko icyo kibazo ntagihari ! Aho kugishakira umuti n’urukingo, bakagihunga. Niba ayo moko atari aya politiki, ikibazo cyayo bagihungira iki?
6. Ibyiswe ko biranga amoko ntabwo bihora ari bimwe no ku bitwa ko bahuje ubwoko.
7. Ibyaha byakorewe abanyarwanda bazira ubwoko bahawe, byitwa ko ari ibyaha bya politiki. Niba ari ibyaha bya politiki rero, ni uko amoko yakorewe ibyo byaha n’ayakoreshejwe mu kubikora ari aya politiki. Ikibigaragaza nanone ni uko hashyizweho inkiko zihariye (tribunaux spéciaux) zo guhana ibyo byaha by’amoko, bityo rero izo manza zikaba iza politiki. Ndavuga inkiko Gacaca n’urukiko mpuzamahanga rwa Arusha (TPIR). Kandi izo nkiko ntizigeze zihana abanyabyaha bose ahubwo zakoze ivangura kuko zakurikiranye gusa ubwoko bw’abahutu bwatsinzwe muri politiki. Izo nkiko zavanguye ibyaha zivangura n’abanyabyaha kimwe n’inzirakarengane. Iyo ivangura-moko rigeze mu « butabera », nako mu bucamanza, ibintu biba bigeze kure.
8. Mbere ya 1994, nta tegeko nyarwanda rihana ibyaha bya génocide mu buryo bwihariye ryabagaho, ariko hariho itegeko rihana abanyabyaha (Code pénal rwandais). Mu mategeko mpuzamahanga harimo amasezerano mpuzamahanga yerekeranye n’icyaha cya génocide (Convention sur le génocide). Itegeko ryashyiriweho guhana ibyaha by’itsembakwoko ryagiyeho génocide yarabaye, nyamara amahame mpuzamahanga y’amategeko y’inshinja-byaha avuga ko umuntu wese ukekwaho icyaha adashobora guhanishwa itegeko ryagiyeho nyuma y’uko akora icyo cyaha (la non rétroactivité de la loi pénale).
9. Ubwoko bwatsindwa bute, cyangwa bugatsinda bute, buramutse atari ubwa politiki cyangwa butari « ishyaka » rya politiki? Ngo « Turatsinze ga ye! », abandi nabo nati « Intsinzi bana b’Urwanda intsinzi! »
10. Kuba hari ubutegetsi bwagiye butanga ibyo bwitaga « Imbabazi » kuri bamwe bakoze ibyo byaha, nabyo bigaragaza ko ari ibya politiki, bityo n’izo « mbabazi » nazo zikaba zitangwa mu nyungu za politiki. Zikaba imbabazi za politiki.
11. Abanyepolitiki ni bo bashoza intambara hagati y’amoko, ni bo bajya kw’isonga, ni bo bayobora izo ntambara. Ibyo byaha ntibishobora gukorwa abanyepolitiki atari bo ba mbere babigizemo uruhare. Mu gihe cy’amahoro, nta kibazo kibaho hagati y’amoko kuko abanyarwanda barayibagirwa. Bayibuka ari uko abanyepolitiki bongeye kuyazura.
12 Nyuma y’aho tuboneye ubwigenge, abanyepolitiki bashingiye amashyaka yabo kuri ayo moko: Aredetwa (Twa), Runari (Tutsi), na Parmehutu (Hutu) yaje kumira ayandi yose (Aprosoma, Rader, …). Nyuma haza Muvoma ngo « itaravanguraga amoko » maze ishyiraho icyo yise « iringaniza-moko ».
13. Itsembabwoko ry’abatutsi ryategetswe na bamwe mu banyepolitiki b’abahutu bashakaga kurengera ubwoko bwabo bwa politiki mu nyungu zo kugirango bagume ku butegetsi. Nyuma abatutsi bahoze ari impunzi nabo baza bavuga ko ngo abahutu bose bagize uruhare mw’itsembabwoko ryakorewe abatutsi, mu nyungu zo kugirango bagere ku butegetsi. Kugera n’aho batangaza mu Rwanda no ku Isi yose lisiti (liste) y’abahutu bakekwaho ibyaha bya génocide kandi nta anketi zigeze zibakorwaho ngo babe bafite amadosiye mu butabera, bamwe muri abo bakaba ari abo ubutegetsi bwashakaga guharabika kugirango batazagaruka mu butegetsi mu Rwanda.
14. Ku ngoma z’ubwami, umwami ngo ni we wenyine utari umuhutu, ntabe umututsi kandi ntabe n’umutwa. Umwami Rudahigwa yaba ngo ari we wise abanyarwanda « Imbaga y’Inyabutatu. » Inyabutatu iramutse ari amoko y’abanyarwanda bose, kuki we atari kuba umuhutu, umututsi cyangwa umutwa kandi nawe ari umunyarwanda? Cyeretse aramutse ari umunyamahanga cyangwa se ari Imana nkuko bitaga umwami ngo ni Nyagasani. Kandi si byo. Birumvikaga rero ko yavuze ibyo kubera impamvu za politiki, mu buryo bwo kwumvisha Rubanda ko ari hejuru y’amoko, kugirango abaturage bumve ko ubutegetsi bwe butabogamiye ku bwoko ubu n’ubu. Ari nabyo bigaragaza ko, muri icyo gihe, ayo moko yari nk’amashyaka ya politiki yo muri iki gihe. Ni nayo mpamvu mvuga nti: ayo moko nta gaciro yagombye kugira, nyuma y’imyaka irenga 50 tubonye ayo mashyaka, muri politiki ishingiye kuri demokarasi (démocratie). No mu bindi bihugu bitegekwa n’abami, umwami ntagira ishyaka rya politiki abamo. Iyo ayo moko aza kuba atari aya politiki, Umwami nawe aba yaremeye ko ari umututsi cyangwa akavuga ko nta bwoko agira kubera impamvu y’uko ntabwo yemera. Muri ubwo buryo bwa kabiri, byari gutuma abandi banyarwanda nabo bagira ubwo burenganzira bwo kutemera ayo moko. Cyangwa se, aba yareruye ati: « ayo moko ntabaho, kubera ko jye nta bwoko mfite kandi ndi Umwami wanyu, bityo rero namwe nta moko mufite. » Ariko si ko byangenze.
15. Ayo moko rero yabereyeho gutanya abanyarwanda, kubateranya no kubasumbanya mu nyungu z’ubutegetsi bw’abanyepolitiki. Nta kandi kamaro kayo.
16. Mu ntambara ya 1990-1994 kimwe no mu bindi bihe byose impunzi zagabaga ibitero ku Rwanda, abategetsi babwiraga abari mu gihugu ko abatutsi bateye Urwanda bagamije kugarura Umwami n’ubwami kugirango abahutu basubizwe mu buhake, ku mpamvu zo kwangisha abahutu abo batutsi hagamijwe kugirango badasangira ubutegetsi nabo. Nyamara, kugeza uyu munsi nandikiyeho iyi nyandiko, uwo Mwami ntarataha mu Rwanda. Nyuma y’aho intambara ya 1990-1994 irangiriye, abifuza ubutegetsi bavuze ko abahutu bose ngo bakoze génocide. Hari umunyepolitiki wabyiyemereye avuga ko yagendaga mu mahanga yose ari byo yamamaza. N’ikimenyimenyi, ni uko hashyizweho gahunda ya politiki ivuga ko umuhutu wese ngo agomba « gusaba imbabazi mw’izina ry’ubwoko bwe kubera jenoside yakorewe abatutsi » kandi yarakozwe na bamwe mu bahutu. Kuva aho iyo ntambara irangiriye, iyo uvuze icyo utekereza kidahuye n’ibyo ubutegetsi bushaka, bakwita umujenosideri (génocidaire) cyangwa umuhakanyi wa génocide. Iyo génocide mvuga ntabwo ari iy’abayahudi ahubwo ni iy’abatutsi yakozwe na bamwe mu bahutu. Bamwe mu bahutu, ari abarwanya ubutegetsi buriho n’abataburwanya, cyane cyane ariko abashaka ubutegetsi, nabo bati « abatutsi namwe mwakoze génocide y’abahutu », abari mu butegetsi bati « murapfobya génocide y’abatutsi. » Abo bahutu bavuga bati turashaka imishyikirano kugirango impunzi dutahe mu gihugu cyatubyaye, abandi bati « murashaka kugaruka gukora indi génocide y’abatutsi ntidushobora gushyikirana namwe. » N’ibindi, n’ibindi. N’ibindi n’ibindi… Bamwe mu banyamahanga nabo « génocide » bayigize impamvu yo gushyigikira cyangwa kurwanya bamwe mu banyepolitiki b’abanyarwanda, bitewe n’amoko yabo, batabanje no kwumva ibitekerezo byabo bya politiki. Birababaje kubona ijambo « Jenoside » rikoreshwa mu buryo bw’iterabwoba cyangwa ubundi buryo bwose bugamijwe inyungu zo gushaka ubutegetsi. Icyo ni ikimenyetso simusiga cy’uko ibyiswe amoko y’abahutu, abatutsi n’abatwa ari amoko ya politiki igamije ubutegetsi.
17. Nta muntu ushobora kugira ubwoko bubiri. Kuba abanyarwanda dufite ubwoko gakondo (abanyiginya, abazigaba, abega, abasinga, … n’abandi) tukagira n’ubw’abahutu, abatutsi n’abatwa, ni uko bumwe muri bwo atari ubwoko mu by’ukuri. Kuba muri buri bwoko gakondo habamo ayo moko atatu yandi ni ikimenyetso cy’uko ayo moko atatu ari aya politiki kandi ari n’amahimbano (ethnies politiques et arificielles). Ubimpakanya azampe ibimenyetso bivuguruza ibyo ntanze, tubiganireho.
18. Kugeza ubu, ingoma zose zagiye zijyaho kandi zishaka kugumaho zishingiye ku mpamvu z’amoko y’abahutu n’abatutsi. Na n’ubu nkuko nabivuze mu ngingo ya kabiri, hari abashaka kuzajya mu butegetsi ari uko bagabanye imyanya hakurikijwe ayo amoko yabo biyumvamo. Nkaho ari amashyaka ya politiki cyangwa abanyarwanda bose bategetswe kuyajyamo. 1
19. Nzakomeza kubagezaho ibindi bimenyetso.
III. Inama uyu mushiga ugira abanyarwanda
Abanyawanda bose, cyane cyane abaharanira uburenganzira bw’ikiremwamuntu, dukwiye gushakisha uruhindu ikintu cyose gihungabanya ubwo burenganzira bwacu. Nitunanirwa kwumvikana ku mategeko n’amahame mpuzamahanga aharanira uburenganzira bwa muntu, tuzitabaze abanyarwanda bakiri bato bazobereye mu mushakashatsi badukorere icyuma gipima uburyo ubwo burenganzira buhonyorwa (détecteur des violations des droits humains). Ntabwo nshidikanya ko muri icyo cyuma nidushyiramo INYABUTATU kizahita kivuza induru !
Abanyarwanda dukwiye kwirinda kuba ibikoresho by’abanyepolitiki badushora mu byo tutazi bibafitiye ubwabo akamaro. Abanyarwanda badakora politiki bagombye kwitandukanya na politiki y’amoko kuko ayo moko atabareba. Ni yo mpamvu abagize société civile n’amadini, badakwiye kubogamira kuri Leta no kuri politiki, bityo bagafata iya mbere bakibohora iyo ngoyi y’ingangabitekerezo z’amoko kugirango bashobore no kubohora abandi banyarwanda ndetse n’abanyepolitiki.
Abahutu, abatutsi n’abatwa barenganye kabiri: ni inzirakarengane za politiki y’amoko bahawe kuko bashyizwe muri « gereza » y’ingengabitekerezo zayo ku ngufu, bagirwa imfungwa za politiki, kandi nanone barahobotewe, baricirwa, ku mpamvu z’ayo moko. Abatemera cyangwa bataragira ayo moko nabo barabizira. Abanyarwanda rero twese twararenganye tuzira kuba twarashyizwe mu Nyabutatu. Utarapfuye yarapfushije, utarishwe yariciwe cyangwa arafungwa, utarafunzwe yarahunze, utarahunze yambuwe ibye, yarasenyewe, yaratwikiwe, yafunzwe umunwa, yimwe amashuri, yimwe akazi, yarakubiswe, yatewe ubwoba, … yambuwe uburenganzira bwe azira kuba yariswe umuhutu, umututsi, umutwa cyangwa kuba adafite ubwo bwoko bwa politiki akaba arwanya ako karengane. Kubera izo mpamvu, iyo Nyabutatu abanyarwanda bayirimo bagomba kuyivamo, bakibohora bityo ntibazongere kuzira ubusa.
Abanyarwanda dukwiye kureka kwumva ko abanyepolitiki ari bo bagomba kuducyemurira ibibazo byose nk’abana bato bategereza ko ababyeyi babo aribo babakorera byose. Ikibazo cy’amoko ntabwo ari bo ba mbere bagombye kugicyemura kandi ari bo bashyiraho ingengabitekerezo z’ayo moko. Ntiwabwira umubyeyi wawe wakwise umuhutu, umututsi cyangwa umutwa ngo niyisubireho akubwire ko nta bwoko bwa politiki ufite. Ahubwo ni wowe ubwawe, umaze guca akenge, wabimubwira ndetse ukamubwiza ukuri ko yakubeshye, wenda atabizi kuko nawe aba yarabeshywe.
Ntitwavuga ko abanyapolitiki ari bo baduteza ibibazo by’amoko ngo niturangiza tube ari bo dusaba kubicyemura. Icyo gihe twaba twemeye ko tubabeshyera. Niyo mpamvu, abanyarwanda badakora politiki y’amashyaka kandi batagamije ubutegetsi, cyane cyane abari muri société civile n’amadini ari bo bakwiye gufata iya mbere mu gushakira umuti icyo kibazo. Umuryango w’Abiyunze uzabahuza (ntabwo ari umuryango w’abibumbye) ni wo MIZERO Y’ABANYARWANDA. Ibibazo by’Urwanda birakururana, ni uruhererekane, ntabwo biterwa n’ingoma y’ubutegetsi ubu n’ubu gusa, ahubwo byashinze imizi mu miterere y’imiyoborere n’imitegekere y’inzego z’ubwo butegetsi (système de gouvernance politique), niyo mpamvu igomba guhinduka.
IV. Umwanzuro
1) Abanyarwanda bari muri « gereza » ya politiki (prison politique) y’INYABUTATU bagomba kwibohora cyangwa kubohorwa byanze bikunze. ABAHUTU, ABATUTSI N’ABATWA NI IMFUNGWA ZA POLITIKI. Bagomba kurekurwa bakava muri iyo « gereza » ya politiki kuko bayirimo mu buryo bunyuranije n’amategeko ndetse n’amahame mpuzamahanga agenga uburenganzira bw’ikiremwamuntu. Hagati y’amoko ya politiki n’amoko gakondo, tugomba guhitamo aberanye n’umuco wacu hamwe n’ayo mahame mpuzamahanga. Ni ukuvuga amoko y’abanyiginya, abasindi, abega, abazigaba, abagesera, abacyaba, … n’ayandi.
2) Abanyarwanda badakora politiki y’amashyaka n’ubutegetsi bakwiye kwumva neza ko ayo moko ya politiki atari ayabo kuko nta nyungu bayafitemo, ahubwo ko ari ay’abanyepolitiki bagamije ubutegetsi. Bakiyama umunyepolikiti uwariwe wese washaka kwongera kubatandukanya no kubateranya ababwira ko ngo badahuje amoko kandi ntayo bagira. Kuri iyi ngingo, bakwiye kuvuga bemye bati « iby’ayo moko ntibitureba. » Hagira umunyepolitiki ukubwira ati genda urenganya kanaka kubera ko ari umuhutu, umututsi cyangwa umutwa, ukamubwira uti « uramubeshyera kandi nanjye uri kumbeshya. » Uti « ibyo ni wowe bireba wowe ushaka ubutegetsi, jye ntibindeba » , nk’igihe ba banyaButare bangaga gukora itsembabwoko ry’abatutsi kuva tariki ya 6 kugeza ubwo tariki ya 19 Mata 1994 Prezida muri icyo gihe wanahoze ari n’uw’Inteko ishinga amategeko yajyaga iwabo akabita ba « Ntibindeba » maze akabategeka nabo gukora ayo mahano. Buri wese akwiye kwihagararaho ( Résistance). Na ndetse ahubwo, hagombye kuzajyaho itegeko ryemerera umuntu wese gufata mpiri umunyepolitiki nkuwo kugirango ashyikirizwe inzego z’ubutabera maze zimute muri yombi ako kanya. Ukwo nikwo kwibohora by’ukuri.
3) Amoko ya politiki y’abanyarwanda abereyeho kubatanga, kubateranya no kubasumbanya kugirango abanyepolitiki babone impamvu yo kugera ku butegetsi bifuza. Nicyo yashyiriweho. Umunsi abanyarwanda bamenye ko ayo moko ari ay’abanyepolitiki bagamije ubutegetsi, bakishyiriraho politiki ituma bareshya imbere y’amategeko, ayo moko azahita acika burundu.
4) Amoko ya politiki y’abanyarwanda ariho atariho, kuko igihe cyayo kirabaze. Harabura ikintu kimwe gusa kugirango ashyingurwe burundu nkuko nabivuze, ni ukuvuga politiki irengera kandi yubahiriza uburenganzira bwa buri wese hamwe n’ubwiyunge nyakuri bw’abanyarwanda, itagamije ubutegetsi. Kuko ingengabitekerezo z’ayo moko ya politiki zibereyeho guhonyora ubwo burenganzira. Ni muri ubwo buryo rero ayo moko azava muri politiki y’ubutegetsi. Kandi bizashoboka. Iyo politiki niyo uyu mushinga wiyemeje gushyigikira.
5) Abanyepolitiki bifuza ubutegetsi bagomba kwizeza abanyarwanda (garantie) ko batazongera kwivanga mu bibazo byose birebana n’ubutabera. Icyo cyizere ni uko bakwemera kurekura inshingano zirebana n’ubucamanza, uburenganzira bw’ikiremwa-muntu, umubano mwiza n’ubwiyunge nyakuri bw’abanyarwanda, izo nshingano zikaba iz’abanyarwanda badakora politiki igamije ubutegetsi. Ni muri ubwo buryo akarengane gakorwa n’abategetsi kazacika. Ibyo nibitaba, nta mahoro abanyarwanda tuzagira kuko abategetsi b’abanyepolitiki bazahorana icyizere cy’uko badashobora guhanirwa ibyaha bakora. Nibashyire mu gaciro rero.
6) Kuvuga ngo abanyarwanda ntituzashobora kwongera kubana neza mu mahoro ngo kubera amahano arenze kamere bamwe muri twe bakoze, ni ubundi buryo bwo guha inzira ba bandi bakoze ayo mahano kugirango bazongere bayakore, kandi ahubwo ari byo tugomba kurwanya. Kuko ibyo ni byo bifuza. Ntibifuza ko twagira amahoro. Ni nko kuvuga ngo nta bandi banyarwanda bariho bazima bashobora gukora ibitandukanye n’ibyo izo nkoramaraso zakoze, kandi nyamara hari abanyarwanda benshi badafite amaraso ku ntoki. Twaba tugumye rero mu mutego twaguyemo wa babandi bifuje kudutanya no kuduteranya kandi bakaba barabigezeho. Uwo mutego tugomba kuwutegura tukawuvamo byanze bikunze.
Abavuga ibyo nababwira nti: « Indwara mbi ni ukumenya ko urwaye ukanga kwivuza uvuga ko nta baganga bashobora kuvura indwara yawe kubera ko ikomeye. Icyo gihe iyo ndwara iraguhitana byanze bikunze. » Abanyarwanda nitureke kuba abahakanyi, ba Nzemerambibonye (Tomasi wo muri Bibiliya) na ba Ntibishoboka, twemere ko igihe cyo kubana neza kizagera nitubishaka kandi tukabiharanira. Bityo umunyarwanda wese azishyire yizane kuko ari uburenganzira bwe.
Umuririmbyi Nana Mouskouri ni we wagize ati « tout arrive quand on y croit, l’impossible n’existe pas » ; bivuze ngo « ibintu byose bigera aho bikaba iyo umuntu abyemera, ntibishoboka ntibaho ».
Ibibazo bidasanzwe bicyemurwa n’umuti udasanzwe kandi impinduka ikorwa n’ibitekerezo bishya.
Ndi Umuhuza w’Umushinga w’Ubwiyunge Nyakuri urengera uburenganzira bw’ikiremwamuntu, ntabwo ndi umuhanuzi…
Umushinga wigenga utabogamiye kuri politiki y’amashyaka n’ubutegetsi.
- Mushaka kumenya ibitekerezo bishya ku bwiyunge nyakuri, mukande hano (murebe inyandiko ziri mu cyika cya mbere). Murabigezwaho na MUSOMESHA Aloys, umuyobozi n’umuhuza w’uyu mushinga. Musome kandi namwe musomeshe n’abandi!
- Kureba vidéos no kwumva umuziki ku bwiyunge nyakuri, mukande hano.


text:
1-Ababyeyi bibarutse umukobwa nuko amaze gukura, kuba inkumi abasore baramushuka bamutera inda yindaro! iwabo babimenye baramutonganya cyane bati: "Niko wacyontazi we urabona ukuntu udusebeje?ubundi se baguteye iyo nda ureba he?" umukobwa niko kubasubiza ati: "bayinteye ndeba kuri plafond!!"
2-Umugore wari ufite umukozi wo mu rugo w 'inkumi rimwe yigeze kubura ikariso ze ebyiri, nuko ari hamwe n 'umugabo we ahamagara wa mukozi ati: mbwira ko nabuze amakariso yanjye ninde uyiba? Ati kandi wasanga ari wowe uyatwara? Umukozi ati : "oya, umugabo wawe yambera umuhamya ntabwo njya nambara ikariso."
Urwenya-Inda y'INDARO
1-Ababyeyi bibarutse umukobwa nuko amaze gukura, kuba inkumi abasore baramushuka bamutera inda yindaro! iwabo babimenye baramutonganya cyane bati: "Niko wacyontazi we urabona ukuntu udusebeje?ubundi se baguteye iyo nda ureba he?" umukobwa niko kubasubiza ati: "bayinteye ndeba kuri plafond!!"
Labels: urwenya


text:
Ahantu hahurira abantu benshi nko kwa Muganga haba hagomba kurangwa n’ isuku ihagije.
Iyi suku ariko ngo ntikunze kuboneka ku bitaro bya Muhororo byo mu karere ka Ngororero byakira abasaga ibihumbi 150.
Abagana ibi bitaro ndetse n’ umukozi ubishinzwemo isuku bavuga ko icyobo kijyamo imyanda iva mu bwiherero cyuzuye ku buryo ngo hari igihe uwo mwanda ujya ugaragara no hejuru.
Ubuyobozi bw’ ibitaro bya Muhororo ntibuhakana ko isuku ibirangwamo cyane cyane ku bijyanye n’ ubwiherero ariko bukavuga ko biterwa n’ ubuso bw’ ubutaka butari bunini byubatseho.
Icyakora bwemeza ko bwamaze kubona ubundi butaka buzacukuraho ikindi cyobo kizajya gifata iyi myanda yo mu bwiherero kuko ngo kukividura nta gisubizo kirambye bitanga.
Uretse kuba icyo kijyamo imyanda yo mu bwiherero cyaruzuye n’ ubwiherero ndetse n’ ubwogera na byo ngo ntibihagije cyane ko n’ibindi byobo bifata amazi na byo byuzuye.


text:
Mu nkuru dukesha Ibyishimo.com, kuri iki cyumweru tariki 23/09/2018 Rugagi yagurishije udutabo tuzafasha abayoboke be kuva mu cyiciro kimwe bakajya mu kindi nyuma y’amezi 3 gusa. Aka gatabo ngo kukagura ni ukubiba mu buhanuzi bwa Bishop Rugagi ndetse ngo umuntu azasarura bitewe n’ibyo yabibye n’ubwo nta wemerewe kubiba munsi y’ibihumbi 10.
Utu dutabo Rugagi yakoreye abayoboke be ngo tuzabahindurira ubuzima mu mezi 3 gusa
Umuntu uzajya agura aka gatabo azajya atanga amafaranga runaka bitewe n’icyiciro ashaka kwimukiramo, kakaba kanditsweho ngo ‘Ubuhanuzi bwo kuva mu kwa Cyenda kugeza tariki 31 Ukuboza.” Rugagi yijeje abakristo be ko aka gatabo uzakagura wese hazashira amezi 3 akinjira mu kindi cyiciro. Bimwe mu byo aka gatabo gashobora guhindura, Rugagi yagize ati:
“Niba ari ugukira indwara biri hano (mu gatabo), niba ari ukubona akazi biri hano inyuma (kuri paji y’inyuma), niba ari ugukira diyabete, niba ari kansenseri n’indi ndwara iyo ari yo yose biri hano, niba ari ukurongorwa na byo mwa bakobwa mwe biri hano!…Muri aya mezi atatu kugeza tariki 31 Ukuboza,…hari ikindi cyiciro ugiye kujyamo.”
Bishop Innocent, umuyobozi wa Redeemed Gospel Church (Abacunguwe) mu Rwanda
Rugagi akomeza avuga ko aka gatabo kadashobora gutangirwa ubuntu ngo kuko kukanyuza mu icapiro byari bihenze. Yagize ati “Imana ibahe umugisha mwebwe mwifuza iby’ubuntu, murabizi ko nta nzu isohora ibitabo ngira, ninyigira nzajya mbaha iby’ubuntu ariko nonaha ubu ni ubuhanuzi, nta by’ubuntu! Simvuga igiciro kuko sincuruza ariko ni uguhera ku bihumbi icumi kuzamura, uko umwuka akuyobora, bitewe n’aho ushaka kugana ubibe mu buhanuzi mu izina rya Yesu. Niba udafite amafaranga nonaha, hariho nimero ya telephone yanjye…”
Rugagi n'abayoboke be basigaye bateranira muri Kigali Serena Hotel
Bishop Rugagi yahamije ko abantu bose baguze utwo dutabo bazajya mu giterane gisoza umwaka ku itariki 31 Ukuboza uyu mwaka baramaze kugera mu kindi cyiciro cy’ubuzima. Si ubwa mbere Rugagi atanze amasezerano yo kugera ku bintu bikomeye ku bayoboke be, kuko hari ikindi gihe yigeze gusaba abantu gutura hanyuma bakazabona Range Rovers na V8 mu mezi 3 gusa.


text:
Gashugi: Nta mukozi wa Leta utakwizigamira ayo yaba ahembwa yose
Yanditswe na MUTUNGIREHE SAMUEL
Umuyobozi mukuru w’Ikigo k’Ibigega by’Imari mu Rwanda (RNIT) asanga nta mukozi wa Leta utakwizigamira mu mafaranga ahembwa uko yaba angana kose.
Gashugi André avuga ko hari uburyo bwinshi umukozi wa Leta ashobora kwifashisha burimo n’ubwatuma adakora ku mushahara asanzwe abona buri kwezi.
Gashugi asobanura ko akenshi nta na rimwe umukozi azigera asagura amafaranga ku mushahara we ngo abone gutekereza kwizigamira ahubwo kwizigamira bikorwa mbere.
Ati “Kwizigamira ni ugufata mu yo wabonye ukavanamo ubwizigame bwawe, bijyanye n’intego yawe ushaka kuzageraho, noneho ayasigaye akaba ari yo ukoresha mu buzima bwa buri munsi.
Niba uri umukozi wa Leta, ugafata nka 10% y’amafaranga uhembwa ukaba wayashyira ku ruhande, ukavuga ngo umwaka uzajya kurangira nibura mfite angana cyangwa arutaho umushahara wange umwe w’ukwezi nshobora kuba narizigamiye. Kandi ibyo bikaba ari ku nyungu yawe kuko mu gihe icyo ari cyo cyose wazakenera ya mafaranga wayabona”.
Akomeza avuga ko hari n’ubundi buryo umukozi ashobora gukoresha yizigamira kandi adakoze ku mushahara we mu gihe bishoboka ko byamubangamira mu byo yari asanzwe akoresha umushahara we.
Ati “Ikindi ku bakozi ba Leta kandi, iyo umwaka urangiye hari ubwasisi babona (bonus), ayo ni amafaranga baba batateganyije kandi bashobora kuyakoresha mu buryo bwo kwizigamira bateganya ejo habo heza. Hari abandi babona ibyo bita ‘Horizontal Promotion’, kuzamurwa mu ntera.
Iyo umuntu yazamuwe, ku mushahara we naho hari ikiyongeraho ariko ugasanga uwo mukozi akomeje kuba muri bwa buzima yari afite, na ya mafaranga abonye mu kuzamurwa mu ntera ntushobore kumenya aho yagiye kandi ashobora kuyafata akaba ari yo akoresha mu bwizigame bwe kugira ngo azagire umushinga azakora, icyo ageraho kuko atari asanzwe ayabona.”
Mu buryo bwo gufasha abo bakozi bahembwa umushahara uhoraho, Leta yashyizeho ikigega ‘RNIT Iterambere Fund’, gifasha abakozi kwizigamira hagamijwe ishoramari aho umukozi aha uburenganzira banki ahemberwamo cyangwa umukoresha we buri kwezi akajya afata umubare w’amafaranga runaka akayashyira mu kigega mu buryo bwo kuzigamira umukozi.
Ku bikorera, abacuruzi n’abantu ku giti cyabo bashobora kubona amafaranga ahoraho cyangwa adahoraho, abahinga ibihingwa byera mu gihe runaka n’abandi, nabo bashyiriweho uburyo bwo kwizigamira muri icyo kigega.
Gashugi ati “Amafaranga abantu baba bayafite; tuvuge hari nk’abantu batwerera abandi bakoze ubukwe ariko nk’ikigega Iterambere Fund twababwira kwizigamira mu buryo bwo kwitwerera ku giti cyabo bakayabura kandi bashobora kubona ayo baha abandi.
Kwa kundi wigomwa utwerera abandi na we wakwigomwa witwerera ku ruhande kugira ngo witeganyirize ejo hazaza kuko ibibazo duhura nabyo mu buzima ni byinshi umuntu ntiyabimenya ariko na none iyo ufite icyo wibikiye biba bishobora kugira icyo byakumarira.”
Muri gahunda y’imyaka irindwi ya Guverinoma (NST1) 2017-2024, mu buryo bwo kwizigamira, hazashyirwa mu bikorwa gahunda yemejwe yo kwizigamira mu gihe kirekire aho Abanyarwanda bo mu ngeri zose, cyane cyane abakora mu rwego rw’imirimo itanditse (informal sector) bazashishikarizwa kwitabira ubu bwizigamire kugira ngo bashobore kubona ibibafasha mu masaziro kugeza ubu byahabwaga gusa abakozi bakorera imishahara.
Ubu buryo kandi buzafasha abizigamiye igihe kirekire kwigurira amacumbi no kwiyishyurira amashuri y’abana babo ndetse ayo mafaranga yose azigamwe afashe no kongera ishoramari mu gihugu.


text:
Mu minsi ine gusa abarenga 500 bamaze kuboneza urubyaro, ariko n’ubwo bangana batyo, akarere karacyari inyuma, abagabo na bo imyumvire yabo iracyari hasi.
Mu gihe hashize iminsi ine gusa Minisiteri y’Ubuzima n’Ikigo cy’ubuzima RBC batangije icyumweru cyahariwe ubukangurambaga mu kwita ku buzima, ibitaro bya Ruhengeri biravuga ko muri iyo minsi ine gusa abantu 536 bahawe serivisi zo kuboneza urubyaro.
Mu bikorwa by’ingenzi biteganyijwe muri icyo cyumweru harimo gukangurira abaturage kwitabira serivisi zo kuboneza urubyaro, kwipimisha indwara zitandura, kurwanya imirire mibi, gutanga ikinini cya Vitamini A, gukangurira abaturage gutanga ubwisungane mu kwivuza n’ibindi.
Mu bitaro bya Ruhengeri ni hamwe mu harimo gutangirwa izo gahunda zijyanye n’icyumweru cy’ubuzima.
ku wa 17 Werurwe 2017, yavuze ko kuva iki cyumweru cyatangira abamaze kwitabira gahunda zo kuboneza urubyaro ari 536. Yongeraho ko akarere ka Musanze ibyo bitaro bibarizwamo ubwitabire mu kuboneza urubyaro bukiri inyuma ugereranyije n’utundi turere.
Yagize “Uko duhagaze muri kano karere dufite imibare itari hejuru cyane, ugereranyije n’ ibindi bice by’igihugu kuko hano ubu tumaze kugera kuri 39% by’abaturage bose bakabaye bitabira serivisi zo kuboneza urubyaro. Abari imbere nko muri Huye bashobora kuba bageze kuri 60%.”
Dr Ngezahayo avuga ko bakangurira abaturage kwitabirira uburyo bwo kuboneza urubyaro bw’igihe kirekire kuko aribwo butanga icyizere 100%, ariko ngo ntabwo abaturage barabwitabira. Mu buryo bwo kuboneza urubyaro bw’igihe kirekire harimo no kwifungisha burundu ku bagabo buzwi nka Vasectomy gusa ngo abagabo ntibabwitabira.
Abaturage bo mu karere ka Musanze bavuga ko impamvu batitabira uburyo bwo kwifungisha burundu ariko umuntu ashobora kuzakenera kongera kubyara ntibimukundire.
Kuri iyo mpamvu Dr Ngezahayo yongeraho no kuba abaturage bafite imyumvire avuga ko atazi aho bayivanye yo kumva ko kwifungisha burundu ku bagabo ari ukwikonesha.
Ndaberetse Joseph, Umusaza w’imyaka 70 ukomoka mu karere ka Rulindo twasanze ku bitaro bya Ruhengeri yavuze ko kera babyaraga abana benshi ariko kuri ubu atagira abakiri bato inama yo kubyara benshi.
Uwimana Ruth ni umukecuru utuye mu kagari ka Rukereza, Umurenge wa Muhoza, Akarere ka Musanze; avuga ko muri iki gihe abaturage bakangukiye kuboneza urubyaro ariko ngo abagabo batarabyumva neza.
Yagize ati “Urebye abantu barimo kwitabira kuboneza urubyaro ariko si bose, abagabo bo ntabwo babyitabira! Usanga bavuga ngo ndajya kwikonesha nshaka iki? Aho ntuye ntabwo ndumva umugabo wifungishije burundu.”
Icyumweru cy’ubuzima cyatangiye tariki 13 Werurwe gisozwa ku wa 18 Werurwe 2017.
Muri 536 bitabiriye serivisi zo kuboneza urubyaro, 116 bahawe uburyo bw’igihe kirekire, 114 bahabwa uburyo bw’inshinge, abahawe uburyo bw’ibinini ni abantu 53, na ho agakingirizo gatwarwa na 253.
Mutesi Scovia


text:
Benshi cyane batekereza ko kureba filimi z’abakora imibonano mpuzabitsina bishobora kubafasha gukora neza imibonano mpuzabitsina no kubihugukirwa neza mu buryo bwo kuyitunganya.
Nk’uko tubikesha urubuga rwa gentside.com, Maria Robinson n’izindi mpuguke mu byerekeranye n’ubuzima bwo mu mutwe bemeza ko amafilimi y’abakora imibonano mpuzabitsina ari imwe mu isoko y’ibibazo bikomeye harimo n’indwara y’uburemba.
Nk’uko izo mpuguke zabigaragaje, ngo ubu ikibazo cy’ihungabana ry’ubuzima myorororokere ku batuye isi batari bacye kigenda gikura cyane cyane bitewe n’amafilimi y’abakora imibonano mpuzabitsina agenda asakara kandi yitabirwa kurebwa n’umubare w’abatari bacyeya hirya no hino kwisi cyane cyane urubyiruko ruri mu kigero cy’imyaka makumyabiri.
N’ubwo benshi batabizi, amafilimi nkayo ntabwo afasha umuntu gukora neza imibonano mpuzabitsina kuko n’ubwo ashobora kubonekera ubuntu cyane cyane kuri interineti ari nk’uburozi bukaze bumunga ubushobozi bwo gutera akabariro neza.
Kureba ayo ma filimi bitoza ubwonko gukunda no kurarikira kwirebera ababikora muri izo filimi ariko ugatangira kubihirwa no kuba wakora imibonano mpuzabitsina n’umuntu.
Kubera ayo mafilimi, imyanya ndangagitsina ntikorana neza n’ubwonko aho bishobora gutera kutaryoherwa bihagije mu mibonano mpuzabitsina bivamo kutarangiza cyangwa se kutarangiza bigoranye cyane ku mpande zombi. Aha havugwa abantu bose baba abagabo cyangwaabagore
Gukira ingeso yo kokamwa no kureba poronogarafi birashoboka n’ubwo bishobora gutera ibibazo bitandukanye mu ntangiriro zo kwivura nka" Kudasinzira, kumva ufite umunabi, kugira ubwoba utazi aho buturutse, kwiheba, Kutabasha gutuza ngo ugire icyo ukora ndetse no gusa n’umurwayi w’ibicurane"
Nk’uko Maria Robinson n’itsinda bakoranye ubwo bushakashatsi bakomeje babivuga kureka iyo ngeso ni urugamba rutoroshye ku wamaze korekwa no kureba izo filimi, kandi ni ingenzi cyane kwinjira muri urwo rugamba rwo kuzisezerera ubuzima butarangirika bikomeye ngo bibe byageza no gutera uburemba butewe no guhurwa imibonano mpuzabitsina nyirizina.
Ubushakashatsi-Amafilime y’abakora imibonano mpuzabitsina ngo yaba atera uburemba
Benshi cyane batekereza ko kureba filimi z’abakora imibonano mpuzabitsina bishobora kubafasha gukora neza imibonano mpuzabitsina no kubihugukirwa neza mu buryo bwo kuyitunganya.
Labels: guhuza igitsina, ubushakashatsi, urukundo


text:
IMINSI 2 GUSA NIYO ISIGAYE NGO ISHYAKA ISHEMA RY’U RWANDA RIKIZIHIZA ISABUKURU Y’IMYAKA 5 RIVUTSE!
ISHEMA RY’U RWANDA 2013-2018: HABAYE AH’ABAGABO. …
Gukora umurimo wa politiki ku ruhande rutavuga rumwe n’ubutegetsi bw’igitugu nk’ubwimitswe na FPR Inkotanyi ni ikintu kitoroshye ndetse n’ubu kigifatwa n’abatari bake nk’ubwiyahuzi. Iyi myemerere ya benshi mu Banyarwanda ifite inkomoko : Agatsiko-Sajya kimitse iterabwoba mu Banyarwanda, kabapfuka umunwa, kababuza kuvuga icyo batekereza n’ubigerageje agacibwa umutwe aka Rwisereka, cyangwa agafungwa aka Ingabire Victoire, Déo Mushayidi, Theoneste Niyitegeka n’abandi. Ku babashije gufata iy’ubuhungiro bo, FPR ibinyujije mu biro by’umushinjacyaha mukuru yakoze urutonde rw’abo ishinja ibyaha (ababikoze koko kimwe n’abo ibigerekaho batarabikoze) , ibashumuriza inkiko mpuzamahanga ngo zibahigishe uruhindu, bamburwa batyo uburenganzira bwabo bwo gukora politiki. Ng’uko uko ikibuga cya politiki nyarwanda cyabaye ubutayu, ugerageje kuvugira rubanda akabanza agahenengera mu mwobo, akiyita amazina atabaho ndetse akaba atakwerekana isura ye. Icyari gikenewe ni uguhindura iyi myumvire tugahangara Agatsiko-sajya izuba riva ,tukakabwiza ukuri ko tudatinya gupfa kuko no hakurya y’imva hari ubugingo.
Twari tuzi neza ko igikorwa dutangiye cyasabaga ubwitange, gushirika ubwoba no gusobanura tudategwa umurongo duhisemo gufata w’ubutaripfana. Hari hakenewe guhangana n’imyemerere y’ubwoba yokamye benshi, ndetse rimwe na rimwe twanyuzagamo hakazamo no gucyocyorana n’abadushotoraga. Nanone byari ngombwa kwishakamo ubutwari bwo kwitandukanya n’ibidusubiza inyuma harimo utunyungu tw’umuntu ku giti cye, impungenge z’abo duhuje imiryango, gukorera kuri « baranyica », n’isoni zo kubwiza ukuri abaturuta!
Mu masaha 72 yakurikiye ishingwa ry’ishyaka ISHEMA twakiriye ubutumwa bw’abantu 467 badusezeraho ngo aheza ni mu ijuru tuzahurirayo ! Batwemezaga ko tu ta mara ebyumweru bibiri Kagame ataduciye imitwe twese!
- Ese Ishyaka Ishema ry’u Rwanda hari igishya ryazanye mu rubuga rwa Opozisiyo nyarwanda ?
- Twazanye umuco wo kujya impaka zubaka (DÉBAT constructif) haba mu nyandiko cyangwa ku ma radiyo. Uwadutumiye ngo tuganire wese twaramwitabye cyakora hari benshi bakomeje kudutinya ndetse bakatwita abirasi n’abishongozi. Hari n’abo twasabye guhura tukaganira ariko baranangira.
- Twahaye agaciro gakomeye ihame ry’uko politiki nziza igomba gukorerwa mu Rwanda kandi ko abanyapolitiki bakorera mu buhungiro bakwiye gukora ibishoboka byose bagataha mu Rwanda gufatanya urugendo rw’impinduka na Rubanda.
- Twatsindagiye ko inzira y’amahoro ikwiye kwitabazwa mu gukemura ibibazo by’u Rwanda cyane cyane ko twabonye ingaruka mbi cyane intambara ya FPR Inkotanyi yatangiye taliki ya 1/10/1990 yakururiye u Rwanda.
- Twahamagariye ‘Nouvelle génération’ kwitabira ibikorwa bya politiki no kwirinda ko urubuga rukomeza kwiharirwa n’abafite ibiganza bijejeta amaraso y’Abanyarwanda.
- Twakanguriye Abanyarwanda kwemera no kugira iryabo ihame ry’uko nta wundi ubibabereyemo kandi ko ak’imuhana kaza imvura ihise bityo bakitegura guhagurukira mu majyaruguru , amajyepfo, uburengerazuba n’uburasirazuba bagasimbukana agatsiko-sajya kabahinduye Abagereerwa n’Inkomamashyi mu gihugu cyabo.
- Ese hari umuganda wihariye Ishyaka ISHEMA ryatanze ?
Ngo nyiramaso yerekwa bike,ibindi akibonera.
- Habonetse abasore n’inkumi batinyuka bakajya ku mugaragaro bakamagana badatinya ubutegetsi bw’agatsiko, ikintu cyari imbonekarimwe mbere.
- Ibi byatumye nà bake cyane bari barabitangiye mbere bagira imbaraga ntibacika intege ntibacogozwa n’ibizazane bahuraga nabyo
- Bityo rero, ubu nta wavuga ko ari umunyapolitiki nibura adatinyuka kwerekana ifoto ye ngo avuge ibyo yemera ahagaze ku maguru yombi.
Ubutaha tuzakomeza turebera hamwe aho Ishyaka ISHEMA rigeze rishyira mu bikorwa gahunda ryiyemeje.
Biracyaza…
Chaste GAHUNDE,
Umunyabanga Nshingwabikorwa,
Tel: 00 33 6 43 60 13 11


text:
Bamwe mu bageze mu zabukuru batishoboye bafite imyaka 80 y’amavuko kuzamura bo mu karere ka Gicumbi bahangayikishijwe n’uko bakoreshwa imirimo y’amaboko muri VUP kandi bafite imbaraga nke. Bagasaba ko bahabwa inkunga y’ingoboka ihabwa abasaza n’abalecuru batishoboye.
Ubuyobozi bw’akerere buvuga ko butari buzi iki kibazo bugiye kugikurikira.
Aba bakecuru n’abasaza batishoboye babarizwa mu cyiciro cya mbere cy’ubudehe bari mu kigero cy’imyaka 80 y’amavuko kuzamura bo mu karere ka Gicumbi bavuga ko bakoreshwa imirimo y’amaboko isaba ingufu muri VUP nyama nta mbaraga bafiye ndetse nta n’abana bafite babasimbura muri iyi mirimo. Aba ni bamwe muri bo baganiriye na TV na Radio one tubasanze mu murenge wa Manyagiro.
Icyifuzo cy’aba baturage ngo ni uko ubuyobozi bwabafasha bakajya bahabwa inkunga y’ingoboka aho gukora imirimo badashoboye kandi batanafite uwayibafashamo.
Ku ruhande rw’ubuyobozi bw’akarere ka Gicumbi, Nkurunziza Safara umukozi w’akarere ushinzwe imibereho myiza y’abaturage avuga ko iki kibazo batari bakizi ariko ngo bagiye kugikurikirana abakora imirimo y’ingufu muri VUP kandi bashaje bashakirwe ubundi bufasha.
Ubusanzwe amafaranga y’ingoboka ntahabwa umuntu ku giti cye ahubwo ahabwa umuryango nawo uri mu cyiciro cya mbere cy’ubudehe, kandi ukaba nta muntu uwurimo ufite hagati y’imyaka 18 na 64 y’amavuko ushoboye gukora.
N’ubwo hari aho usanga hari umryango uba ugizwe n’abageze mu zabukuru gusa ntawe ushoboye gukora uwurimo.
Gicumbi: Abasheshakanguhe barasaba amafaranga y’ingoboka aho gukoreshwa imirimo ivunanye
Sangiza inshuti iyi nkuru kuri:
Bamwe mu bageze mu zabukuru batishoboye bafite imyaka 80 y’amavuko kuzamura bo mu karere ka Gicumbi bahangayikishijwe n’uko bakoreshwa imirimo y’amaboko muri VUP kandi bafite imbaraga nke. Bagasaba ko bahabwa inkunga y’ingoboka ihabwa abasaza n’abalecuru batishoboye.


text:
Minisitiri w’Ubutabera Johnston Busingye avuga ko iryo vugurura rizakorwa mu rwego rwo kunoza akazi k’urwego rw’ubutabera kugira ngo rutange serivisi nziza ku baturage.
Agira ati “Inkiko z’ibanze dufite ubu 60 tuzagira izo duhuza hasigare inkiko 41 bitewe n’uburyo abantu babona akazi zikora,n’umusaruro wavamo zimwe zihujwe n’izindi zizegereye”
N’ubwo izo nkiko zizahuzwa, abacamanza bazikoragamo ntibakwiye kugira impungenge z’uko babura akazi, kuko ahubwo hazakenerwa abandi biyongera ku bari basanzwe.
“Ntabwo mfite gahunda neza yo mu rukiko rw’ikirenga ariko ahubwo ngira ngo bazakenera n’abandi. Muri gahunda bakoze ntabwo harimo iyo gutuma abantu batakaza imirimo, ahubwo harimo iyo gukenera abandi bajya muri ziriya nkiko 41”
Ivugurura ryakozwe mu rwego rw’ubutabera kuva mu 2004 ngo ryahinduye byinshi mu nkiko, ku buryo umuyoboro wa internet wagejejwe mu nkiko zose na parike zose, kandi mu gihe gito ngo uzagezwa no kuri station za polisi.
Mu bindi biteganywa muri iryo vugurura harimo ishyirwaho ry’urukiko rw’ubujurire rutari rusanzweho. Urwo rukiko ngo ruzajya hagati y’urukiko rukuru n’urukiko rw’ikirenga, ku buryo ruzafasha kuburanisha imanza nyinshi z’ubujurire zagezwaga mu rukiko rw’ikirenga.
Urukiko rw’ikirenga rwo ruzaba “urukiko ruca imanza zatoranijwe, z’icyitegererezo kandi zifite icyo zivuze ku buzima bw’igihugu, ku buzima bw’abantu mu birebana n’imibanire yabo n’amategeko n’ubundi bujurire buke cyane bushobora kugera mu rukiko rw’ikirenga” nk’uko Minisitiri w’Ubutabera abisobanura.
Minisitiri Busingye avuga ko iryo vugurura rigiye gukorwa mu rwego rw’ubutabera rizatuma urukiko rw’ikirenga ruzajya rwakira imanza nkeya, rukazaba ahanini rushinzwe kurinda itegeko nshinga ry’igihugu.


text:
Ibi birori byabereye muri Stade ya Gicumbi byitabirwa n’Intumwa ya Papa mu Rwanda, Musenyeri Andrzej Józwowicz, Umushumba wa Diyosezi ya Butare akaba na Perezida w’Inama y’Abepiskopi mu Rwanda, Musenyeri Philippe Rukamba, Musenyeri Smaragde Mbonyintege, Musenyeri Vincent Halorimana, Célestin Hakizimana.
Byanitabiriwe kandi na Musenyeri Mutabazi Anastase, umushumba wa Diyosezi ya Kabgayi wacyuye igihe, Musenyeri Kizito Bahujimihigo wacyuye muri Diyosezi ya Kibungo, Rwaje Onesphore wa EAR, Ngendahayo Emmanuel wa EAR Byumba, Guverineri w’Intara y’Amajyaruguru, Gatabazi JMV, Prof. Shyaka Anastase uyobora RGB n’abandi.
Musenyeri Nzakamwita yavuze ko ibyo yabashije kugeraho mu myaka 22 amaze ayobora Diyosezi ya Byumba n’indi yakoze, yaba mu kwigisha, gutagatifuza no kuyobora, yabifashijwe n’ingabire z’Imana yakiriye no gufashwa n’abo yagiye akorana na bo.
Yagize ati “Nashobojwe n’ingabire z’Imana nakiriye n’abantu twakoranye n’abo twabanye bakanshoboza gusohoza ubutumwa bw’Imana nahawe aho nagiye ntumwa [...]. Ubu ikivi nateruye ndacyushije ntegereje umusimbura kandi ntazatinda ndabyizeye”.
Musenyeri Nzakamwita yavuze ko hari ibikorwa byinshi byakozwe, aho mu guteza imbere uburezi bw’abakobwa hubatswe ishuri ryitwa MaryHill Girls Secondary School, mu Karere ka Nyagatare, ariko hakiri amashuri menshi akeneye gusanwa n’akeneye kwaguka.
Amategeko ya Kiliziya avuga ko ku myaka 75, Umwepiskopi yandikira Papa, ibaruwa amusaba kwegura ku buyobozi bwa Diyosezi agasimburwa n’undi. Musenyeri Nzakamwita yasangije Abakristu n’inshuti za Diyosezi isoni n’impungenge afite z’uko ashobora kuzasigira umwenda uzamusimbura.
Yagize ati “Nagirango mbasangize impungenge mfite, ni uko nigerejeho nsaba inguzanyo muri banki nizeye kuzabona inkunga mu nshuti ariko iyo nkunga iracyatinze, ubu rero kwishyura uwo mwenda n’inyungu za banki biracyaturemereye”.
Yakomeje asaba abakristu kumufasha mu gihe asigaje ku buyobozi bwa Diyosezi kugira ngo nibura azasige uyu mwenda ugabanutse.
Ati “Bakristu rero ba Diyosezi ya Byumba, mu gihe nitegura gusoza imirimo yanjye muri iyi Diyosezi, mfite isoni mfite impungenge z’uko uwo nzasigira iyi Diyosezi nzamusigira uwo mwenda uremereye, nkaba ngira ngo rero mbararike mumfashe gushakisha uburyo twawugabanya hamwe n’inshuti zacu”.
Musenyeri Rukamba uziranye na Musenyeri Nzakamwita bakiri abanyeshuri, bakaba Abapadiri mu gihe kimwe ndetse ubu bakaba ari n’Abepiskopi, yavuze ko mu buzima bwe arangwa n’urukundo, impuhwe n’urugwiro.
Yagize ati “Musenyeri Nzakamwita mu buzima bwe yaranzwe no kuba umuhamya w’urukundo, impuhwe n’urugwiro mu bantu yabanye nabo. Afite umutima wakira umuzima cyangwa urwaye, umukene cyangwa umukire, buri wese agira uko amwakira, akagira umwanya mu mutima we”.
Rukamba yakomeje avuga ko Mgr Nzakamwita ari ‘umuntu witanga wese akitangira abandi atizigamye, ntiyiyibuke ubwe ahubwo agaharanira inyungu z’abandi no gushakira abandi icyiza, nubwo byaba bimugora agakora uko ashoboye akabibonera uburyo’.
Guverineri Gatabazi wari uhagarariye inzego bwite za Leta, yashimye ibikorwa bya Musenyeri Nzakamwita muri Diyosezi ya Byumba, by’umwihariko mu burezi aho yashinze Kaminuza, mu buvuzi, ubumwe n’ubwiyunge n’ibindi.
Ati “Udutera ishema, udutera ubwuzu, turakwishimira akenshi iyo ugiye gutangira utangira uririmba abakristu bose bakishima, abakristu bakagira icyizere, ndagirango tubigushimire kandi urwo rukundo wakomeje kugaragariza abakristu n’abaturage bo mu Ntara y’Amajyaruguru Imana izabiguhembere karijana.”
Musenyeri Nzakamwita wagizwe Umurinzi w’Igihango, yishimiwe cyane n’Abakristu ba Diyosezi ya Byumba, bamugeneye impano y’imodoka nk’akabando kazamusindagiza mu minsi asigaje ndetse bamugabira n’inka. Ibi byiyongereye ku zindi Diyosezi n’amatsinda y’abantu yamugabiye inka.
Diyosezi ya Byumba yashinzwe mu 1981, Musenyeri Nzakamwita yasimbuye Musenyeri Joseph Ruzindana ku buyobozi bwayo mu 1996. Yasanze ifite Paruwasi 13 ubu ifite 21, ikaba ifite intego y’uko izizihiza Yubile y’imyaka 50 ifite Paruwasi 32, bivuze ko hasigaye 11.
Kuri ubu Diyosezi ifite Abapadiri 131 muri bo 115 ni abayo. Ifite ababikira 146 abafurere 16 abakristu 773 088 bavuye ku 467 017 mu 2000.


text:
Abashakashatsi bagaragaje ko buri munsi byibura umubiri ukenera hagati ya 10mg na 18mg z’ubutare bitewe n’ikigero cy’ubukure ugezemo muri uwo mubare, 70% biba bibitswe mu turemangingo tw’amaraso, 26% bikabikwa mu mwijima, urwagashya n’amagufa naho 4% bikajya ahandi hasigaye
Dore imwe mu mimareo y’ubutare mu mubiri w’umuntu
Amakuru dukesha igitabo health food agaragaza ko ubutare burinda uturemangingo uburozi butandukanye Kuko bwifitemo ubushobozi bwo kurwanya uburozi mu mubiri, bugafasha mu kurinda ibibazo bitandukanye byerekeye gusaza n’ibindi bishobora guterwa na stress. Ubutare kandi bufasha mu kubaka ubwirinzi bw’umubiri bukomeye no kongera ubudahangarwa mu mubiri w’umuntu
Ubutare burafasha cyane mu gukora insoro zitukura z’amaraso, bukaba kimwe mu bizigize, bugize kandi hemoglobin y’amaraso, ibintu bituma bugira uruhare mu gutwara umwuka mwiza wa oxygen buwuvana mu bihaha kugera mu bice byose by’umubiri. Ubutare bugira uruhare runini mu mikorere y’umubiri, kuko udafite ubutare umubiri ntiwabasha guhindura isukari imbaraga umubiri ukoresha, bityo ni ingenzi cyane mu guha umubiri ingufu.
Ese ni izihe ngaruka zishobora guterw no kubura fer/ubutare mu mubiri?
Zimwe mu ngaruka zishobora guterwa no kubura fer mu mubiri harimo kwiasirwa n’indwara yitwa anemia ikaba irangwa no kubura amaraso mu mubiri, umuntu akagira isereri nyinshi no kutareba neza cyane cyane iyo hari izuba ryinshi.
Iyo nta butare ufite mu mubiri ntushobora guhumeka neza kuko nta oxygen iba iri mu mubiri wawe aho ushobora gusanga ufite umunaniro mwinshi ugasinzira ndetse n’ubwonko bugakora nabi. Ibyo byose rro biterwa n’uko umuntu aba adafata indyo yignjemo ubutare
Dore noneho ibiribwa wasangamo ubutare
Ubutare ushobora kubusanga mu nyama zitandukanye, amafi, amagi,ibishyimbo, amashaza, ibigori, betrave, ibihaza ndetse n’imboga rwatsi
Src: Oxford Book of Health Foods


text:
Kaboneka yihanije abashyingiranwa n’abanyamahanga batazi kuko biteza akajagari
Yanditswe na SEZIBERA ANSELME
Minisitiri w’Ubutegetsi bw’Igihugu Francis Kaboneka arasaba Abanyarwanda gucika ku ngeso yo gushakana n’abanyamahanga batazi iyo bava n’iyo bagana kuko nta gihugu, nta sosiyete cyangwa umuryango wari watera imbere ushingiye kuri bene ako kajagari.
Ibyo yabitangarije abatuye Akarere ka Bugesera mu cyumweru cya Polisi y’igihugu kigamije ubukangurambaga mu kurwanya no gukumira ihohoterwa mu miryango.
Agira ati: “Abantu bashakana n’abo batazi by’umwihariko abanyamahanga utazi iyo ava n’iyo ajya, ukubitana na we uyu munsi umwe akaba abaye umugabo undi na we akaba umugore ibyo na byo tugomba kubyitondera kandi ndakeka muri aka karere ka Bugesera hari aho bigenda bigaragara.
Abantu batari Abanyarwanda baturuka hirya no hino bakaza tukabashyingira cyangwa abantu bakabishyingira n’ibindi nk’ibyo ng’ibyo. Nk’abayobozi, nk’ababyeyi dukwiriye kubikurikirana tukagabanya ako kajagari n’akavuyo, nta sosiyete, nta gihugu, nta muryango uratera imbere ushingiye ku kajagari”.
Minisitiri Kaboneka avuga ko abantu bakwiye kuba babona aho bavuye, aho bageze bakahabona bagafata n’ingamba z’aho bakwiye kuba berekeza, kandi bakahajya bose nk’Abanyarwanda, nk’abaturage batuye Akarere ka Bugesera by’umwihariko nk’abaturage b’igihugu cyose.
Asaba abaturage n’inzego z’ubuyobozi bitabiriye igikorwa cya Polisi cy’ubukangurambaga mu kurwanya ihohoterwa guhagurukana ingamba zo kubihagarika kuko hari n’ibindi byakozwe.
Kaboneka avuga ko iyo umugore n’umugabo batumvikana, barara barwana, iyo ibyo bahashye cyangwa bakoreye batabishyize hamwe bikabaviramo kurwana kugera n’aho bicana kiba ari igihombo kuri uwo muryango no ku gihugu.
Akomeza ashimangira ko iyo bombi bazindutse bajya gukora ariko ntibabashe gushyira hamwe baba babaye umuzigo kuri Leta, ku baturanyi ariko cyane cyane umuzigo ku babakomokaho kuko n’abana bakurira muri uwo muryango bakawurererwamo bibagiraho ingaruka zitandukanye.
Agira ati: “Nubwo hari imibare y’abahohoterwa igaragazwa mbona ari ikibazo kitoroshye tugomba gufatira ingamba dushingiye no ku bindi bibazo twagiye duhura na byo nk’igihugu kandi tukabifatira ingamba, tukabihashya nta mpamvu n’iki kitakagombye kuba gicika”.
Yakomeje agira ati: “Ndasaba abayobozi bose guhaguruka bagashyira imbaraga mu gukumira ihohoterwa kuko nta bwo dushobora gutera imbere nk’igihugu tugifite imiryango ibanye nabi, kuko iterambere ryiza ridukwiriye twese ari irishingiye ku gukorera hamwe, tukagendera hamwe tugafatanya”.
Umuyobozi wungirije wa Polisi y’Igihugu ushinzwe ubutegetsi n’abakozi, DIGP Marizamunda Juvenal, avuga ko kurwanya ihohoterwa rikorerwa mu miryango byahuriranye n’ukwezi kwahariwe umuryango kandi iyo nsanganyamatsiko igamije gufata ingamba zo kurandura burundu ihohoterwa rishingiye ku gitsina.
Umuyobozi w’Umudugudu wa Kabashya ubarizwa mu kagali ka Rurenge mu murenge wa Mwogo, Mukarubuga Jeanne d’Arc, avuga ko ihohoterwa rikunze kwigaragaza mu giturage no mu ngo muri rusange, ari irishingiye ku mitungo hagati y’abashakanye cyangwa n’abana babo kubera ko umugabo yumva ko imitungo ari iye kandi agomba gukoresha uko yishakiye.
Ukwezi kwahariwe umuryango kwatangiye tariki ya 16 Gicurasi kukazasoza ku ya 03 Kamena 2018. Icyumweru cya mbere k’ibikorwa bya Polisi muri uko kwezi cyari gifite insanganyamatsiko yo kurwanya ibiyobyabwenge, icya kabiri gifite iy’umutekano wo mu muhanda, naho icyumweru cya 3 gifite insanganyamatsiko yo kurwanya ihohoterwa rishingiye ku gitsina.